Sajtószemle / Figyelő / Tallózó ● 2012. szeptember (I.)
http://www.oslovma.hu/01-Imro-Ment/ImroInfo/2012/Im12Hu17.rtf
http://oslovma.hu/index.php/sk/magyarul/170-magyarul1/854-sajtoszemle--figyelo--tallozo-2012-szeptember
„A területi autonómia az etnikai konfliktusok megoldásának eszköze” - Trehány vagy csak „magyarságvizsgáló“ bumburnyák? - Nagy-Magyarországon zakatolt a vonat - Fico lesz a Smer elnökjelöltje? - „A nemzetiségek megmaradásában az anyanyelvnek kitüntetett szerepe van” - A szomszédok nem kérnek Orbánék tervéből - „Itt is van magyar jövő” - Kassán a szlovák állampolgársági törvény ellen - Bezzegország: Szlovákia folyamatosan lepipál minket - Határon Átívelő Együttműködést Szolgáló Magyar-Szlovák Kormányközi Vegyes Bizottság - Vizuális kisebbségi nyelvhasználat - Törlik az „ovákat” a női nevekben
Imrich Fuhl válogatásában
http://www.facebook.com/plugins/likebox.php?href=http://www.facebook.com/pages/oslovmahu/147596498672668&width=310&colorscheme=light&show_faces=true&connections=3&stream=true&header=false&height=555#
Fejet hajtanak a magyar tanárok szlovák kollégáik előtt
2012. szeptember 13. - (hvg.hu / mti)
A Pedagógusok Demokratikus Szakszervezete (PDSZ) közleményben fejezte ki szolidaritását a Szlovákiában munkabeszüntetést folytató tanárokkal. „Szlovákiában a pedagógusok végső elkeseredésükben nyúltak az érdekérvényesítés legkeményebb eszközéhez, az egész országra kiterjedő általános sztrájkhoz” - írta közleményében a magyar szakszervezet. „Összefogásuk példamutató, és jelzésértékű. Nem lehet tovább tolerálni a kormányzat ígéretei és a valóság közötti kiáltó ellentétet. Akciójuk számunkra is figyelmeztető” - közölte a PDSZ, amely hozzátette, „tisztelettel hajtunk fejet szlovák kollégáink bátor kiállása előtt”. A pedagógusok és az oktatásügyben dolgozók csütörtökön tartottak országos sztrájkot Szlovákiában. Az előzetes bejelentések szerint az általános iskolák 90 százaléka, a középiskolák 80 százalék, az egyetemek egyharmada sztrájkolt a pedagógusbérek emeléséért. A pedagógusok rövid távon tíz százalékos béremelést, hosszú távon pedig azt szeretnék elérni, hogy mindenkori fizetésük legalább az átlagbérek 1,2-szerese, esetleg kétszerese legyen, illetve az állam növelje az oktatásügyre fordított pénzt az uniós államok szintjére.
Pázmány Péter magánkönyvtárának kötetei kerültek elő
2012. szeptember 13. - (mti)
Pázmány Péter bíboros egykori magánkönyvtárának 25 darabját azonosította be Knapp Éva irodalomtörténész az ELTE Egyetemi Könyvtárában: a leletben Pázmánynak ajándékozott díszkötéses munkák, prédikációs kötetek és politikai nyomtatványok szerepelnek. A kötetek 1782 óta a könyvtár állományában vannak, de csak az idén sikerült beazonosítani, hogy mely munkák tartozhattak Pázmány Péter szétszóródott magánkönyvtárához. A kulcs a kötetekbe bejegyzett 1637. március 19-i dátum volt, „a bíboros Cicero” halálának napja, amelyet a jezsuita könyvtárosok írhattak bele a nyomtatványokba - mondta Knapp Éva a felfedezésről tartott csütörtöki budapesti sajtótájékoztatón. A kutató kiemelte: a most beazonosított kötetek révén lehetőség nyílik az egykori magánkönyvtár rekonstruálására, amely révén Pázmány Péter (1570-1637) életművéről derülhetnek ki újabb részletek, például hogy milyen „tudományos műhely” állt a tudós pap mögött. Knapp Éva előadásában felidézte, hogy Pázmány Péter végrendeletében a pozsonyi jezsuita kollégiumra hagyta könyvtárát. Miután Mária Terézia 1773-ban feloszlatta a rendet, az államosított könyvtár anyagát az Egyetemi Könyvtár segédőre, Kovachich Márton György válogatta ki és szállíttatta az akkor Budán működő intézménybe. A kutató megjegyezte: a tudós nem tudhatta, hogy Pázmány Péter magánkönyvtárának darabjait is Budára küldette, mivel ezen kötetek „jeltelenek”, sem ex libris-bejegyzés, sem másféle azonosító jel nem található bennük. Legutóbb 2004-ben Mészáros Klára, a pozsonyi Egyetemi Könyvtár munkatársa azonosított 52 olyan kötetet, amely egykor Pázmány Péteré lehetett. A felfedezést a kutató nem publikálta és a szlovák intézmény azóta sem engedett magyar szakembereket a kötetek közelébe. A 25 kötetben 30 mű található mintegy tízezer oldalon, valamennyi könyv XVII. századi, „kortárs” nyomtatvány - emelte ki Knapp Éva. A művekben Pázmány Péter aláhúzásai, margináliái fedezhetők fel. A kutató arról is beszélt, hogy szeptember 10-én fejeződött be a kötetek restaurálása, ennek során a kötések tábláit is megbontották, és számos ritkaság került elő. Ilyen például Pázmány Isteni igazságra vezérlő kalaúz című művének első, 1627-es kiadásának néhány lapja. Kiemelkedő jelentőségő Wofgang Lazius 1556-ból származó fametszetes Magyarország térkép-töredéke, amelyen az akkori helynevek is pontosan szerepelnek - mondta az MTI-nek a kutató. Ez a dokumentum egyetlen teljes példányban létezik, ezt Bázelben őrzik, de az Országos Széchényi Könyvtárban is találhatók töredékek. A mostani felfedezés azokat is kiegészíti. Szintén a táblákból került elő II. Rudolf rendelete, amely járványügyi előírásokat tartalmaz, ebből ez az egyetlen példány Magyarországon. Szögi László, az intézmény főigazgatója a felfedezést a magyar könyvtártörtént „szép pillanatának, szenzációnak” nevezte. Szólt arról, hogy az Egyetemi Könyvtár gazdag régi könyv- és kéziratgyűjteménnyel rendelkezik, a XV. századtól a XVIII. század végéig keletkezett kiadványokból mintegy 60 ezer kötetet őriznek, köztük több világviszonylatban egyedülálló kiadványt. A főigazgató szerint az intézmény feladata nemcsak a modern könyvtári szolgáltatás, hanem a magyar kulturális örökséghez tartozó gyűjtemény feldolgozása, restaurálása, digitalizálása, valamint elektronikus katalógusokba rendezése. A XVIII. század előtt keletkezett kötetek már külön raktárba kerültek, megtörtént a restaurálásuk is. A kulturális örökség napjai alkalmából szombaton öt vezetést tartanak, a most előkerült ritkaságokat is érintő sétákból négy a nagyközönség számára is nyitva áll. Ősszel átfogó Pázmány Péter-kiállítás nyílik az intézményben az életműhöz méltó, éppen felújítás alatt álló díszteremben a bíboros halálának 375. évfordulója alkalmából.
Határon túli szervezetek véleményére építve készít nemzetpolitikai programot az MSZP
2012. szeptember 13. - (mti)
Folytatja nemzetpolitikájának megújítását az MSZP, a szocialisták stratégiájuk elkészítésébe a határon túli szervezetek képviselőit is bevonják. Mesterházy Attila, a szocialista párt elnöke csütörtöki sajtótájékoztatóján annak apropóján beszélt erről, hogy megkezdődik az Európai Ifjúsági Akadémia háromnapos balatonlellei tábora, ahová magyarországi és a szomszédos országokból érkező politikusokat, szakértőket hívtak meg. Az MSZP és az Európai Kisebbségekért és Demokráciáért Alapítvány rendezvényén előadást tart Mesterházy Attilán kívül Borbély László, a Romániai Magyar Demokrata Szövetség alelnöke, Berényi József, a Magyar Koalíció Pártja elnöke, Bara Zoltán, a Híd-Most külpolitikai tanácsadója, Gajdos István, az Ukrajnai Magyar Demokrata Szövetség elnöke, Juhász Sándor, a horvátországi Magyar Egyesületek Szövetségének elnöke és Deák Ernő, az Ausztriai Magyar Szervezetek és Egyesületek Központi Szövetségének elnöke is, továbbá fórumot szerveznek a határon túli magyar ifjúsági szervezetek képviselőinek. A szocialista párt elnöke azt mondta: a rendezvényen elhangzó javaslatokat felhasználják a programalkotás során. Mesterházy Attila szerint a Fidesz az elmúlt két évben megosztotta a határon túli magyar szervezeteket, nehezítve ezzel az ott élők politikai képviseletét. Az MSZP ezért is tartja fontosnak, hogy nemzetpolitikai stratégiáját a határon túli magyar szervezetek véleményének figyelembevételével készítse el - közölte. Emlékeztetett arra is, hogy az MSZP korábban nemzetpolitikai kerekasztalt kezdeményezett, ahová a határon túli magyar pártok szakértőit hívták meg. Arra az újságírói kérdésre, hogy a romániai politikai helyzetről folytatott szerdai európai parlamenti vitában MSZP-s politikusok miért bírálták a magyar kormányt, Mesterházy Attila úgy válaszolt: a szocialista párt - Orbán Viktorral ellentétben - nem folytat kettős beszédet, ugyanazt mondja külföldön, mint itthon, tehát az itt megfogalmazott kritikáikat ismertetik a megfelelő uniós fórumokon is. Az MSZP elnöke ugyanakkor azt mondta: nem folytatják a mostani kormányfő ellenzékből folytatott politikáját. Orbán Viktor ugyanis korábban ahhoz kért támogatást az Európai Néppárttól, hogy vonják meg a Magyarországnak járó uniós forrásokat - tette hozzá.
OGY - Nemzeti összetartozás bizottság autonómia albizottság:
A területi autonómia az etnikai konfliktusok megoldásának eszköze
2012. szeptember 11. - (mti)
A területi autonómia az etnikai konfliktusok megoldásának és feloldásának leghatékonyabb eszköze - emelte ki Kocsis Károly akadémikus, az MTA Földrajztudományi Intézet igazgatója az Országgyűlés nemzeti összetartozás bizottsága autonómia albizottságának keddi ülésén. A professzor a területi autonómiák múltja és jelene a Kárpát-medencében címmel tartott előadásában rámutatott: a legutóbbi népszámlálási adatokat is figyelembe véve területi autonómiát Felvidéken, Kárpátalján, Partiumban, Székelyföldön, valamint a Tisza mentén, Szabadka környékén lehetne létrehozni. A területi autonómia létrehozásának feltételei közé sorolta az összefüggő településterület mellett, hogy az adott kisebbség azon a területen demográfiai többséggel bírjon. Kiemelte: a konfliktusok mögött sok esetben az adott kisebbségek autonómia törekvésének elutasítása áll. Kocsis Károly kitért arra, hogy a Kárpát-medence országaiban a politika - függetlenül attól, hogy jobb-, vagy baloldali - szívesen nyúlt a nacionalizmus fegyveréhez, és adott államok kormányai és a nacionalista erők gyakran provokálják az egy tömbben élő, főleg magyar kisebbségeket. A kormányok napjainkban inkább törekednek a központosításra, és az autonómiának még a gondolatától is irtóznak - jegyezte meg. Hozzátette: az etnikai konfliktusok legbékésebb, leghatékonyabb megoldásának eszköze a területi autonómia megvalósítása, ezt nagyon sok példa mutatja.
Trehány vagy csak „magyarságvizsgáló“ bumburnyák Szigeti alelnök úr?
2012. szeptember 13. - (Barak László - parameter.sk)
Nyilvánvalóan a vaklárma, illetve a nyitott kapuk döngetése címszavakkal jellemezhető a Magyar Koalíció Pártja harcos nyilatkozata, amellyel a szlovák kormány által szeptember 12-én létrehozott Kulturális Tanács összetétele ellen tiltakozik. A kommünikét ezúttal maga Szigeti László, a párt oktatásügyi és kulturális alelnöke jegyezi. Imigyen fogalmaz ő: „A kormány ismételten figyelmen kívül hagyta azt a tényt, hogy Szlovákia egy multikulturális ország, melyben a lakosság közel 15 %-a a többségi nemzettől eltérően más kulturális értékek hordozója, formálója, terjesztője és fogyasztója… A kormány semmibe veszi több százezer polgárának kulturális identitását, annak támogatását és gyarapodását. Ezért az MKP felszólítja a kormányt, hogy haladéktalanul értékelje át a Kulturális Tanács összetételét, és kapjanak benne helyet a nemzetiségek kultúráját, köztük a lakosság több mint 8,5 %-át kitevő magyarok kultúrájának képviselői is”. De vajon mi is ezzel a vélhetően fundamentálisnak, mi több tökösnek szánt „észrevételezéssel“ meg a vonatkozó követeléssel a probléma? Mindössze annyi, hogy a szóban forgó tanácsadó testület tagja A. Nagy László, a kisebbségi kormánybiztos is. Aki a szlovákiai „nemzetiségek, köztük a magyarok kultúrájának” képviselője. Bárminemű vonatkozó kétely esetén tessék utánajárni ITT - 4. Cikkely (Článok 4.) Mi mindebből a tanulság? Egyrészt az, hogy még egy vélhetően frusztrált ellenzéki pártnak, és alelnökének sem szabad úgy viselkednie, mint az egyszeri tuloknak, aki hazaérkezve azonnal hasba rúgja az asszonyt. Biztos benne ugyanis, hogy az valami rosszat csinált. De, ha mégsem, akkor majd fog… Másrészt, ha az ember pártalelnökként virítva kritizálhat - például a kormányt a nyilvánosság előtt - nem szabad trehánynak lennie. Vagyis ajánlatos alaposan utánanéznie, földerítenie, mit is csinál a kormány. A kormányt illető információk leghitelesebb forrásai pedig nem mások, mint a kormányülések jegyzőkönyvei, illetve határozatai, rendeletei, amelyek a neten is elérhetők. Ha Szigeti alelnök úr minimum ennyit kapiskál kb. két évtizedes politikusi sertepertélés után, akkor nyilván jelen esetben nem csinál vaklármát, nem dönget nyitott kapukat a Kulturális Tanács összetétele ügyében sem. Előfordulhat azonban olyasmi is, hogy Szigeti alelnök úr A. Nagy Lászlót, a kisebbségi kormánybiztost egyszerűen nem bírja a kisebbségek, köztük a szlovákiai magyarok képviselőjének tekinteni! Sőt, egyes önjelölt „magyarságvizsgáló“ bumburnyákokhoz hasonlóan, tulajdonképpen magyarnak sem tartja őt! Ebben az esetben viszont nincs mit tenni. Vitatkozni pedig kifejezetten tilos egy efféle Szigetivel. Amint a „magyarságvizsgáló“ bumburnyákokkal sem. Mert akárcsak általában a hülyék, rendkívüli rutinjukkal legyőzhetik az embert…
Híd: Nem maradtunk ki, van magyar képviselő a Kulturális Tanácsban
2012. szeptember 13. - (parameter.sk)
A kormány szeptember 12-i ülésén létrehozott Kulturális Tanács tagja A. Nagy László kisebbségügyi kormánybiztos, aki nem csak a magyar, de minden Szlovákiában élő kisebbség kultúráját képviseli az új tanácsadó testületben. A Híd közleményében hozzátette - szeretné felhívni a figyelmet arra, „hogy a mindennapi politikai munkában fontos az informáltság, hogy ne csak beszólni, hanem beleszólni is tudjunk.” Korábban a Magyar Koalíció Pártja nevében Szigeti László alelnök azt nyilatkozta, hogy „a kormány ismételten figyelmen kívül hagyta azt a tényt, hogy Szlovákia egy multikulturális ország, melyben a lakosság közel 15 %-a a többségi nemzettől eltérően más kulturális értékek hordozója, formálója, terjesztője és fogyasztója”. Szigeti ezt arra alapozta, hogy szerinte az újonnan létrejött testületben nincs képviselője a szlovákiai nemzetiségeknek, köztük a magyarnak sem.
MKP: Kihagyták a Kulturális Tanácsból a kisebbségeket
2012. szeptember 13. - (mti)
A Magyar Koalíció Pártja (MKP) parlamenten kívüli szlovákiai párt bírálta a szlovák kormányt, hogy az újonnan létrehozott Kulturális Tanácsból, amelynek feladata a kormány kultúrpolitikájának koordinálása, kimaradtak a kisebbségek képviselői. A parlament szerdai ülésén hagyta jóvá a testület statútumát, annak összetételét, és vezetőjét Marek Maďarič kulturális miniszter személyében. „A kormány ismételten figyelmen kívül hagyta azt a tényt, hogy Szlovákia egy multikulturális ország, amelyben a lakosság közel 15 százaléka a többségi nemzettől eltérően más kulturális értékek hordozója, formálója, terjesztője és fogyasztója. A kormány semmibe veszi több százezer polgárának kulturális identitását” - írta Szigeti László, az MKP oktatásügyi és kulturális alelnöke. A közleményben az MKP felszólította a kormányt, hogy haladéktalanul módosítsa a Kulturális Tanács összetételét, hogy kaphassanak benne helyet az egyes nemzetiségek kultúráját, köztük a lakosság több mint 8,5 százalékát kitevő magyarok képviselői is. Marek Maďarič kulturális miniszter a tanács szükségességét azzal indokolta, hogy több olyan kérdést, amelyben a kulturális minisztérium illetékes, szélesebb körben, a kulturális értékek létrehozóival és terjesztőivel közösen szeretnének megoldani. A Kulturális Tanács tagjai többek között a pénzügyminiszter, a külügyminiszter, a munkaügyi, az oktatásügyi, a közlekedésügyi, a gazdasági és a földművelésügyi miniszter, az egyes önkormányzatok vezetői, a szlovák püspökök konferenciája, az egyházak ökumenikus tanácsa, a szlovák közszolgálati televízió és rádió igazgatója és a Matica slovenská szlovák kulturális szervezet elnöke.
Az új trend: Véleményt nyilvánítasz, beperelnek
A vélemény szabad… /volt/ - A múlt héten a Magyar Távirati Iroda keresetet nyújtott be Balavány György ellen, mivel az újságíró két blogbejegyzésében az MTI szerint megsértette az intézmény szakmai jóhírnevét. Az ügy remek példája annak, hogy az elmúlt években mennyire elkezdték félreérteni a sajtószabadságot. - A Balavány-ügyhöz hasonló boszorkányüldözésekkel precedenst fognak teremteni: egy más színezetű kormány alatt jobboldaliakat citálnak majd bíróság elé puszta véleménynyilvánításuk miatt.
Nagy-Magyarországon zakatolt a vonat
2012. szeptember 10. - (Hír24)
Négy országon át zakatolt a Kárpátalja Expressz. A vonat érintette Magyarországot, Romániát, Ukrajnát, Szlovákiát, közben 12 helyen állt meg. - A Felvidéket is útba ejtve, a néhai Osztrák-Magyar Monarchia idején épült vasútvonalon zakatolt keresztül a Kárpátalja Expressz bizonyítva, hogy a vasút képes összekötni a népeket, legyenek azok magyarok, szlovákok, ukránok, ruszinok, vagy románok. Jó hangulatban indultak az utasok immár harmadik alkalommal a nosztalgiázni. Volt, aki pálinkával ünnepelt volt, aki inkább az ablakból a magyar zászlóval köszöntötte a falvak lakóit. Beregszászra és Nagyszőlősre ma nem jár menetrend szerinti személyvonat, a magyar vasúti kocsikból álló különvonat erre a hiányra is fel kívánta hívni a figyelmet. Az utasok péntek délelőtt érkeztek Érmihányfalvánál Észak-Partiumba. Egy rövid ünnepségen is részt vettek Szatmárnémetiben, majd Halmi után a vonat áthaladt a román-ukrán határon. Nevetlenfaluban hagyományosan ünnepséggel fogadták a látogatókat. Magyar nemzeti színekbe öltözött lányok táncoltak és pogácsával kínálták az utasokat, akik Kárpátaljára majd késő délután Nagyszőlősre indultak tovább, ahol a ferences templomba látogattak el. Szombaton Nagyszőlős és környékének megtekintése után a Visken zajló Felső-Tisza Vidéki Magyarok Találkozóján vendégeskedtek. Vasárnap Beregszász volt az első állomás, ahol emléktáblát avattak, majd Csap polgárai köszöntötték a vonatot. A Hernád völgye után, ismét Magyarországra robogott be a szerelvény.
A számvetés pillanata
A napokban átléptünk egy határt. Barcsa-Turner Gábor levelet küldött Christopher Adamnak, a Kanadai Magyar Hírlap főszerkesztőjének, és ebben akasztással fenyegette meg a Kanadai Magyar Charta tagjait arra az esetre, ha Magyarországra jönnének. E charta tagjai a demokrácia elkötelezettjei. Barcsa-Turner vadul nehezményezi, hogy a charta tagjai mint kanadai és amerikai magyarok az ellen szólnak, amit ő képvisel.
Az ellenzék szerint Fico lesz a Smer elnökjelöltje
2012. szeptember 11. - (Kárpátinfo.net)
A szlovák kormánypárt alkotmánymódosítást szeretne, megerősítenék a köztársasági elnök jogköreit. Ellenzéki képviselők szerint mindezt azért, mert a Smer Robert Fico jelenlegi kormányfőt szeretné államfőnek. A Smer szeretné megerősíteni az államfő jogköreit, elképzeléseik szerint a jövőben például törvényjavaslatot terjeszthetne a parlament elé. Jana Laššáková, a parlament alelnöke (Sme-SD) a módosításokról egyeztetni kíván az ellenzéki frakciókkal, mivel elfogadásukhoz 90 igen szavazat szükséges, s a kormánypártnak nincs ennyi képviselője. Az ellenzék azonban elutasítja az elképzelést. „Közeleg az elnökválasztás, és úgy tűnik, a Smer egyértelmű befutója Fico. Most biztosan nem járulunk hozzá, hogy Szlovákiában elnöki állam épüljön“ - nyilatkozta a Hospodárske noviny című lapnak Igor Matovič, az Egyszerű Emberek és Független Személyiségek (OľaNO) vezetője. Matovičék az ellenzék soraiból egyedüliként támogatták a kormánypárt egyes javaslatait az elmúlt hónapokban. Az elnöki jogkörökkel kapcsolatos módosításokat a Híd, az SDKÚ és a KDH is elutasítja. Az elnökválasztásra 2014 első felében kerül sor. Az ellenzék jelezte, közös jelöltet szeretnének állítani, egyelőre azonban csak az egyeztetések elején tartanak. A Smer csak az utolsó pillanatban, 2013 decemberében akarja bejelenteni jelöltjét, s Matovič szerint ez azt jelzi, hogy Robert Fico az elnöki palotába készül, s az utolsó pillanatig a kormány élén akar maradni - írja a lap. „Robert Fico elnök akar lenni. Most két évig azt próbálja sugallni, hogy az ő igazi arca a jó gazdálkodó arca“ - jelentette ki Radoslav Procházka (KDH) a Markíza televíziónak nyilatkozva. Pavol Frešo, az SDKÚ elnöke a hétvégén ugyancsak leszögezte, az ellenzéknek közös jelöltet kell indítania, miután világos, hogy a kormánypárt egy jelölt mögé sorakozik fel, ráadásul megnevezését halogatni fogja, s az a veszély is fenyeget, hogy módosítják az államfői hatásköröket. Laššáková a téma kapcsán megjegyezte, folyik a párbeszéd jelöltjük személyéről, ám visszautasítja, hogy Fico miatt szeretnék módosítani az alkotmányt, mivel erre nincs is elegendő voksuk. Sajtóinformációk szerint, ha Fico végül tényleg indulna az elnökválasztáson, a kormány élére valószínűleg Robert Kaliňák jelenlegi belügyminiszter kerülne. A legfrissebb felmérések szerint Fico lenne a legesélyesebb jelölt, mivel az egyetlen, aki megelőzi őt a népszerűségi rangsorban, Iveta Radičová, aki viszont már többször is megerősítette, hogy nem kíván visszatérni a politikába. Martin Slosiarik szociológus szerint egy esetleges jobboldali jelölt esélyei attól is függnek, hogy az csak az SDKÚ-Híd-KDH hármasfogat jelöltje lesz-e, vagy pedig szélesebb támogatást élvez majd.
Nagy mértékben nőtt az ipari termelés Szlovákiában
2012. szeptember 11. - (bumm.sk)
Kisebb csodának számít az EU-ban a szlovákiai ipari termelés, mely a statisztikai hivatal szerint tavaly júliushoz viszonyítva 18 százalékkal nőtt, ami az utóbbi két évben a legmagasabb adat - mutat rá a Hospodárske noviny. Bár a legtöbb uniós állam júliusi adatai még nem ismertek, a lapnak nyilatkozó szakértő úgy véli, az ipari termelés szlovákiai növekedése évközi szinten a legmagasabb lesz az egész EU-ban. Mindez egy olyan időszakban, amikor a szomszédos Magyarország egy helyben topog, a csehek nagyjából 4 százalékkal növekednek, s Európa fennmaradó része az év eleje óta recesszióba süllyedt - írja a szlovák gazdasági lap. A kisebb csoda oka egyértelműen az autógyáraknak köszönhető, főként a Kia és a Volkswagen szlovákiai gyárainak, melyek új családi autók gyártását indították el. A Volkswagen idén valószínűleg rekordmennyiségű gépkocsit gyárt majd pozsonyi gyárában. Boris Fojtík, a Tatra banka elemzője ugyanakkor megjegyezte, az autógyárak nélkül az ipari termelés csak tizedekben lenne mérhető. Szakértők megjegyzik, a szárnyaló autógyárak megrendeléseiken keresztül más iparágakat is magukkal húznak. Az elemzők többsége arra számít, hogy 2012 egészét tekintve is kétszámjegyű lesz a szlovákiai ipari termelés növekedése.
Nagy fordulatot tervez Szlovákia az idegenforgalom terén
2012. szeptember 8. - (profitline.hu)
Hosszú távú idegenforgalmi stratégiát dolgozott ki a szlovák építési, közlekedésügyi és régiófejlesztési minisztérium - jelentette be František Palko a szaktárca államtitkára a program pénteki bemutatóján Pozsonyban. Szlovákiában az idegenforgalom csak a GDP 2 százalékát adja és a kormány azt szeretné elérni, hogy 2020-ig megközelítsék az EU-s átlagot, a GDP 5 százalékát. A 2020-ig szóló intézkedéseket magába foglaló stratégia két pillérre épül: Szlovákia mint márka marketing-támogatásának erősítésére, és a vendéglátó-ipari szolgáltatások minőségének javítására. Utóbbi érdekében egy „nemzeti minőségi rendszert” alakítanának ki, és a szaktárca által összeállított pontozásos értékelés alapján sorolnák be a szlovákiai szállodákat és más vendéglátó-ipari egységeket a szolgáltatások minőségének átláthatóvá tétele érdekében. A besorolás kialakítását a külföldről érkező turisták alacsony száma mellett az is indokolta, hogy az utóbbi években 60-70 százalékkal emelkedett a hazai üdülést választó turisták száma, akik szeretnének jobb képet kapni az egyes szálláslehetőségek és szolgáltatások minőségéről - mondta František Palko. A szakminisztérium adatai szerint Szlovákiában megközelítőleg 120 ezer embert foglalkoztatnak az idegenforgalomban.
„Széljobber pöcsök” miatt nem lesz zabatüntetés Gyurcsánynál
Elmarad az éhségsztrájkoló Gyurcsány Ferenc mellé szervezett piknik. A szervezők a „teljes humortalansággal” és az „elszaporodó” szélsőjobbosok megjelenésével indokolták az esemény lemondását. Ennek ellenére „kinéznek” a Kossuth térre.
„Nácikkal nincs közös haza”
- ez a jelmondata a Kossuth téri éhségsztrájk mai előadásainak, amelyeket Vadai Ágnes DK-képviselő vezet majd. A Jobbik ifjúsági tagozata eközben ételosztással egybekötött tiltakozással készül Gyurcsányék szomszédságában.
Lebuzizta Gyurcsányékat a szőke Selmeczi?
2012. szeptember 10. - (Barak László - parameter.sk)
A Fidesz szóvivője, Selmeczi Gabriella Gyurcsányék választási regisztráció miatt vasárnap megkezdett egyhetes éhségsztrájkját kommentálva kijelentette: „nem hangzik túl izgalmasan, hogy négy középkorú férfi összeköltözik egy sátorba, a belváros közepén“. De mit is akart ezzel mondani a szőke nő. Azon kívül, hogy nyilván bagatellizálni akarta a Fidesz-mumus Gyurcsányék akcióját. Amely egyébként tényleg egy pótcselekvés. Méghozzá nem több holmi zabhegyezésnél. Főként most, hogy a magyar kormánykörök hullarablásba keveredtek a baltás gyilkos azeri kiadásával… Hogy ennek a civilizált körökben köztörvényes bűncselekménynek minősülő piszkos üzletnek legfeljebb párszáz kósza civil Országház előtti esetlen gyülekezése, majd Gyurcsányék ugyanoda meghirdetett demonstratív éhezése lett a következménye, az a magyarországi ellenzéki pártok bamba dilettantizmusának, s általában a magyar népesség suta, öngyilkos közönyének tudható be. Pedig, ha anno Gyurcsányék követik el a hullarablást, minimum nyilvános akasztást sürgetett volna ugyanaz a szőke nő, akinek most elég egy nyilvánvalóan szexista, sőt homofób célzással elütni a zellenséges tiltakozó akciót. Mert mire is akart célozni a szőke nő azzal, hogy szerinte nem hangzik túl izgalmasan, hogy négy középkorú férfi összeköltözik egy sátorba, a belváros közepén? Talán a buzi-e vagy lózung jegyében arra célzott, hogy a szóban forgó középkorú férfiak egymás körbedugása céljából költöztek egy sátorba? Illetve neki kereszténykonzervatív ténsasszonyként sokkal „izgalmasabb” lenne, ha abban a sátorban nem azonos neműek üzekednek a demokrácia jegyében? Selmeczi Gabriella kereszténykonzervatív ténsasszony netán saját vonatkozó tapasztalatai okán kacsingat itten a piszkos fantáziájú kétharmadra? Tényleg ott tart már a jelenlegi Magyarország, mint az immár fingós, buzizó, cigányozó „humorból” építkező udvari bolonddá züllött sómen? Van még lejjebb, izé, „hölgyek“ és „urak”…?
Haluskafesztivál Vanyarcon főző- és -evőversennyel
https://www.facebook.com/media/set/?set=a.316232205142429.68021.147596498672668&type=1
http://oslovma.hu/index.php/sk/magyarul/172-magyarul3-magyarul3/849-haluskafesztival-vanyarcon-tanc-fozo-es-evoverseny
2012. szeptember 5. - (mti)
Sikeres haluskafesztivált, sztrapacskafőző és haluskaevő versenyt rendeztek szeptember 8-án a Nógrád megyei Vanyarcon. A résztvevők azt is megtudhatták, milyen a tánc haluskaszaggató lapáttal. Vanyarc szlovák nemzetiségi település, ami elsősorban a folklórban és a gasztronómiában érvényesül - mondta el az MTI-nek Nedeliczki Teréz szervező, a Nógrád-Hevesi Szlovákok Egyesületének vezetője. Hozzátette: a folklórműsort a Rozmarín Hagyományőrző Együttes fiataljainak lopatkás táncával nyitották meg (a lopatka nem más, mint a haluskaszaggató lapát). A sztrapacskafőző versenyen 24 csapat főzte a kóstolót a zsűrinek és a vendégeknek. Kora délután kezdődött a haluskaevő verseny, amelyen nem a mennyiség számított, hanem a gyorsaság. Mint Nedeliczki Teréz elmagyarázta, a halusv02-newszlovák nemzeti ételnek számító sztrapacska és haluska valójában ugyanaz, alapanyaguk a reszelt krumpli, a liszt, a só és a tojás, ugyanakkor Szlovákiában a sztrapacskához káposzta, a haluskához bryndza (juhtúró) tartozik. Az idén már kilencedik alkalommal megrendezett vanyarci fesztiválon minden évben vendégül látják egy-egy tájegység szlovák régióját. Idén a szarvasi szlovák régió tagjai főzték a szarvasi haluskát, Mótyán Tibor vezetésével fellépett zenekaruk, és részt vett a fesztiválon csuhéból dolgozó kézművesük is. Eljött a rendezvényre a szlovákiai testvértelepülés, Alsósztregova (Dolná Strehová) delegációja, valamint a besztercebányai Haluskás Civil Szervezetet is. Utóbbiak a Zsolnai járásban fekvő Terchován szervezik a Haluskafőző- és -evő Világbajnokságot, amelynek rendszeres vendége Vanyarc. A besztercebányaiak főzik az eredeti juhtúrós haluskát. A látogatókat a kézművesek utcája is várta, a gyerekeket Szilágyiné Suba Éva táncoltatta meg az aprók táncházában, volt fa körhinta, népi játszóház, lovaglás, sétatraktorozás, de a vendégek a tájházat és a viselettörténeti babagyűjteményt is megnézhették. A napot táncház zárta a Kóborzengő Zenekarral Vanyarcon.
Szlovák újságírók barangolnak a közép-dunántúli régióban
2012. szeptember 5. - (objektivhir.hu)
Hat családi, baba-mama és női lapnak író újságíró fedezi fel 3 napban a közép-dunántúli régió családi programjait tanulmányút keretében az MT Zrt. és a régió szolgáltatóinak meghívására. A tanulmányút számtalan aktív, élményközpontú, interaktív programot tartalmaz, hogy a vendégek minél több „testközeli” élményt szerezzenek a régióról - tudatta az Objektív Hírügynökséggel az MT Zrt. A Sobri Jóska Bakonyi Kalandparkban kezdődött a program, ahol kipróbálhatták Magyarország leghosszabb drótkötélpályáját, de megtekintették a vízi akadálypályát, a játszóvárat, a mászófalat és az egyéb betyáros programlehetőséget is. Ezután útjuk Sümegre vezet, ahol a Hotel Kapitány wellness részlegének kipróbálása után magát a Sümegi Várat „veszi be” a csoport, este pedig a középkori lovagi tornán és lakomán vesznek részt. A tanulmányút második napján a székesfehérvári Hetedhét Játékmúzeum babaszobáit, ill. Réber László grafikáit tekinthetik meg, melyek Lázár Ervin és Janikovszky Éva könyveihez készültek. Délután a Velencei-tó kerül a középpontba, látogatást tesznek az Agárdi Gyógy- és Termálfürdőben, majd kerékpárra pattannak és a Vital Hotel Nautis-ban elköltött ízletes ebéd előtt két keréken tekernek Gárdonyba. Ebéd után, a felesleges kalóriák levezetése érdekében kenutúrán vesznek részt a tavon. Este a Velence Resort and Spa superior szálloda wellness-részlegében lazítanak és pihennek a tóparton. A szálloda tavaly óta a Dino Klub hálózat első magyarországi partnere. A harmadik napon filmsztárrá vagy a stáb tagjaivá válhatnak a résztvevők, hiszen az etyeki Korda Filmpark interaktív filmes programja során bepillanthatnak a kulisszák mögé is, a forgatásokon zajló munkákba. Rövid megálló keretében az Old Lake Golf Club és új Kalandparkja is bemutatkozik változatos akadályokkal, majd a program Tatán zárul, ahol kisvonattal (dottóval) fedezik fel a várost. A tanulmányút célja, hogy új célcsoportoknak (kisgyermekes családok) mutatkozzon be Magyarország, mivel a családi programok iránt növekszik a kereslet. Ezúton is köszönjük a tanulmányút szervezésében részt vállaló közép-dunántúli szolgáltatók közreműködését!
A szomszédok nem kérnek Orbánék tervéből
2012. szeptember 5. - (Népszabadság)
A szomszédos országok hivatalos formában még nem kaptak tájékoztatást a magyar kormány Kárpát-medencei gazdaságfejlesztési programjáról, a Wekerle-tervről. A pozsonyi és a bukaresti kabinet véleménye nagyjából egybecseng: nem tartják reális célnak a közép-európai gazdasági együttműködést. - A szlovák gazdasági minisztériumnak nincs tudomása a Wekerle-tervről, amelyről előzetesen senki sem egyeztetett velünk - válaszolta pozsonyi tudósítónk megkeresésére Stanislav Jurikovic, a tárca kommunikációs igazgatója. Közölte azt is, hogy Pozsony álláspontja szerint a visegrádi négyek kormányfőinek prágai találkozóján és más fórumokon fontos rövid távú - például a szlovák és a magyar energetikai rendszer összekötése - és stratégiai jelentőségű gazdasági döntések születtek, amelyek révén tovább gyarapodhat a regionális együttműködés. Ezért ezek valóra váltására, továbbá az uniós források még hatékonyabb felhasználására kell összpontosítani - közölte a kommunikációs igazgató. Több szlovák gazdasági szakértő névtelenséget kérve arra hívta fel a figyelmet, hogy a Kárpát-medence megnevezés sok pozsonyi politikusban gyanakvást kelt, mert a magyar dominanciára való törekvést sejtik emögött, ráadásul uniós viszonylatban sem létezik ilyen nagy régió, amelynek utólagos elfogadása erősen kétséges, miként a magyar terv megvalósításának esélye is. Érdeklődésünkre a véleményét névvel vállaló Gál Zsolt kifejtette: - A Wekerle-tervet hivatalosan kinyilvánított szándéka ellenére főleg belpolitikai célokra készült ábrándként és minden valóságalapot nélkülöző illúzióként tudom minősíteni. Tudomásom szerint előzetesen egyetlen érintett országgal sem egyeztetett a magyar kormány, ami ugyancsak hiteltelenné teszi a dokumentumot - szögezte le. A neves szlovákiai gazdasági elemző és egyetemi oktató szerint a Kárpát-medencei gazdasági térség merő fikció. Egykor a Monarchia jelentett európai viszonylatban is számottevő gazdasági erőt, és a Közös Piac egyfajta előfutáraként működött, de mára már teljesen megváltoztak a politikai és a gazdasági körülmények. - Ma Közép-Európa leginkább német gazdasági érdekszféraként jellemezhető, vagyis a térség országai kivitelének jelentős része a németekhez kerül, ezért az érintett országok további fejlődése nagymértékben e kapcsolatok alakulásától függ - állítja a szakértő, aki komolytalannak tartja azt a szándékot is, hogy a közép-európai országok együttműködését valamiképpen Budapest irányítsa. Az elemző szerint Magyarország a régió országaihoz képest is lefelé csúszik, ott a legnagyobb az államadósság, csaknem minden gazdasági mutatóban utolsó a visegrádi négyek és a balti államok között, vagy annál alig jobb helyen szerepel. Vagyis a gazdasági súlya fokozatosan csökken. - Elgondolkodtató az is, hogy ha Magyarországon hovatovább szitokszóvá válnak a multik, akkor miként értelmezzék a Mol, az OTP vagy a CBA ténykedését a szomszédos országokban? - vélekedett a szakértő, aki kifejtette: a két ország gazdasági együttműködése főleg a kis- és középvállalatok sokoldalú kapcsolatrendszere miatt eredményes, és „nem a szájkarate kategóriájába tartozó légvárakra épül”. Bukarestben sem hallottak a Wekerle-tervről, pedig az számos területen olyan szintű együttműködést irányoz elő, amely a román kormány segítsége nélkül nehezen, illetve nem valósítható meg. A dokumentumban szó van többek között az infrastruktúra összehangolásáról, valamint a szakképzés egységesítéséről és a képesítések kölcsönös és automatikus elismeréséről. - Ha a két kormány között konzultáció zajlott volna a tervről, tudnék róla - válaszolta bukaresti tudósítónk kérdésére Cristian Mateescu, aki az európai uniós tagországokkal való kétoldalú kapcsolatokért felel a román kereskedelmi minisztériumban. - Az ilyen kérdéseknek egyébként a közös kormányüléseken volna a helye - tette hozzá, arra is utalva, hogy a magyar-román együttes kormányülésre hivatalba lépése óta nem talált megfelelő időpontot a második Orbán-kabinet. - Egy régiós együttműködés elvben csak jó lehet, de nehéz úgy együttműködni, ha az állítólagos partner nem tud róla - kommentálta a helyzetet lapunknak Ilie Serbanescu. A neves román gazdasági elemző szerint gyanakvást kelthet, hogy a Wekerle-tervben csakis olyan országok érintettek, amelyeknek a területén jelentős számú magyar kisebbség él; felmerülhet, hogy a magyar kormány nem jóhiszemű, és a terv célja nem a kölcsönös előnyökön alapuló együttműködés, hanem a magyar befolyás növelése a régió országaiban. Régiós gazdasági együttműködésre egyébként szükség volna Serbanescu szerint, viszont kevés esélyt ad egy ilyen tervnek. - Magáncégeknek nincs szükségük kormányzati jóváhagyásra, hogy partnereket keressenek, ha kell, egy másik országban. Természetesen a kormány támogatások révén ösztönözheti a vállalkozások terjeszkedését, azonban lehetőleg kerülnie kell Brüsszelt. Ha a Wekerle-terv végrehajtásába beleszólást kap az Európai Bizottság (például a piaci versenyre vonatkozó szabályokra hivatkozva), az biztosan nem tenne jót a programnak. Brüsszel, amely egyértelműen az EU magországainak érdekeit képviseli, abban érdekelt, hogy maga tárgyaljon Kínával vagy Oroszországgal, és nem nézné jó szemmel, ha e téren megjelenne egy kelet-közép-európai rivális - magyarázta az elemző. Titus Corlatean román külügyminiszter egyébként tegnap, a román diplomácia fennállásának 150. évfordulója alkalmából tartott beszédében Ausztriát, Csehországot és Horvátországot nevezte Románia fő partnerének Közép-Európában. Információink szerint a délszláv térségben sem tudnak többet a tervről, mint Pozsonyban vagy Bukarestben. Ottani szakértők szerint „van épp elég baja Szlovéniának, Horvátországnak, s inkább nyugati országok partnerségére vágynak”. A Wekerle-terv regionális promotálásáról, a kormányközi egyeztetések időpontjáról megkérdeztük a Nemzetgazdasági Minisztériumot, de eddig nem kaptunk választ. „A Wekerle-terv fő stratégiai célja a hazai vállalkozások Kárpát-medencei pozícióinak erősítése” - írja a programban a nemzetgazdasági tárca. A cél megvalósítása érdekében a térségi infrastruktúra összehangolását és az egységes munkaerőpiac megteremtését jelölik ki feladatul. Ezenkívül elkülönített szakmai programokról tesznek említést, a térség gazdaságában jelentős súlyt képviselő ágazatokban, mint a jármű- és gépipari beszállítói együttműködések, vagy az élelmiszer-gazdaság.
Figyelmeztető-sztrájk készül - Több pénzt követelnek a szlovákiai tanárok
2012. szeptember 2. - (vilagszam.hu)
Szlovákiában röviddel a tanévkezdés után ismét tiltakozni fognak a tanárok az alacsony fizetések és az iskolaügy állapota ellen. A munkabeszüntetésre szeptember 13-án, reggel hattól este hat óráig kerül sor. A figyelmeztetőnek szánt sztrájkról Pavel Ondek, a tanárok országos szakszervezetének vezetője adott hírt. Elmondása szerint az a pedagógusokra és a többi iskolai alkalmazottra is vonatkozik, beleértve az óvodákat és a középiskolákat is, a szülőket pedig értesítik arról, hogy iskolájuk bekapcsolódott-e a tiltakozó megmozdulásba. A tiltakozás bejelentésére azután került sor, hogy a szakszervezetek képviselői megismerkedtek a jövő évi költségvetés iskolaügyre vonatkozó tételével. Mint kiderült, az állam jövőre kevesebbet költene az iskolaügyre mint az idén.. Ondek kijelentette, az állami források csökkentése végérvényben a tanári béreken is érezteti majd hatását. A pedagógusok azt szeretnék elérni, hogy mindenkori fizetésük legalább az átlagbérek 1,2-szerese legyen. Egyik legfőbb követelésük szerint a reálbéreket 2013 folyamán tíz százalékkal növelnék, az állami hozzájárulás bruttó nemzeti össztermékhez viszonyított mértékét pedig a választási időszak végéig szeretnék az uniós szintre emelteteni. A szakszervezeti vezetés nagy elvárásokkal viseltetett az új kormány iránt, ám a meghirdetett költségvetés csak a már meglévő különbségek és kedvezőtlen helyzet konzerválására alkalmas- olvasható a pedagógus-szakszervezet felhívásában. Egy évvel ezelőtt szeptember 13-án több mint 10 ezer ember szólította fel a kormányt, hogy teljesítse a programjában foglaltakat az oktatásügyre vonatkozóan, ám lényegi változás az akkori Radičová kormány idején sem történt. A pedagógusok elégedetlensége már elérte a kritikus pontot..
Magyar sikerek az ungvári kisebbségi médiafesztiválon
2012. szeptember 2. - (mti)
Sikerrel szerepeltek a Magyarországról benevezett tévéfilmek a közép- és kelet-európai országok kisebbségeinek életét és kultúráját bemutató, Ungváron vasárnap zárult nemzetközi televíziós és rádiós fesztiválon. A Kárpátalján 14. alkalommal megrendezett kisebbségi médiafesztivál szombati díjkiosztó gálaestjén a nemzetközi zsűri két magyar tévéfilmet jutalmazott a három legjobbnak ítélt produkció között. A rendezvényre hat országból összesen 65 televíziós és 67 rádiós pályamunka érkezett. A fesztiválon második helyezést ért el a Médiaszolgáltatás-támogató és Vagyonkezelő Alap, az MTVA által benevezett Fivérek című film. A zenekart alapító három roma testvér életét és munkáját bemutató, Papp Róbert rendezte produkció nyerte el a legjobb hang utómunka díját is. Harmadik helyezett lett az MTVA Szegedi Körzeti Stúdiója szlovák szerkesztőségének munkája, a Tenyeremre tettem a lelkemet című alkotás. A békéscsabai szlovákok életével foglalkozó, a fesztiválra ugyancsak az MTVA által benevezett film, amelyet Antala Zsuzsanna rendezett, megkapta a legjobb operatőri munka díját is, Szél Zsolt és Kormány Tibor között megosztva. A fesztivál fődíját az ungvári Tisza-1 TV magyar vonatkozású tévéfilmje nyerte el. A Makszim Melnik rendezésében készült Salánk. Hordóban az igazság című alkotás a Nagyszőlőshöz közeli magyar ajkú Salánk község hagyományosan hordókészítéssel foglalkozó egyik családjának a mindennapjait mutatja be, bepillantást engedve a Kárpátalján ma már alig űzött mesterség fortélyaiba is.
Debrecen - Nagyszabású ingyenes koncert a Kassai Filharmonikusokkal
2012. szeptember 2. - (haon.hu)
Remek kapcsolatot alakított ki a Kodály Filharmónia Debrecen a szlovák város zenei intézményével, így holnap este, a Bartók teremben a Kassai Állami Filharmonikus Zenekar ad ingyenes koncertet. Somogyi-Tóth Dániel igazgató-művészeti vezető már az előző évadban fontosnak tartotta a kapcsolatfelvételt és az együttműködést a kassai, nagyváradi és szatmárnémeti filharmóniákkal. - A Kodály Filharmonikusoknak, Debrecen földrajzi helyzeténél fogva, a szomszédos országok hozzánk közel fekvő régióit is segítenünk kell a magas szintű komolyzenével. Nemcsak a határon túli magyarokra gondolok, hanem mindenkire, akit érdekel ez a művészet - mondta. Az intézmények kölcsönösen meghívták együtteseiket - Kassán nemrégiben egy nagyszabású szabadtéri operett gálán léptek fel a Kodály Filharmonikusok, Somogyi-Tóth Dániel dirigálásban - kiváló debreceni művészekkel, Bódi Mariannával, Haja Zsolttal és Böjte Sándorral. Szeptember 4-én este pedig a Szlovák Köztársaság Alkotmány Napja alkalmából koncertezik a Bartók teremben az 1968-ban alapított Kassai Állami Filharmonikus Zenekar, Stanislav Vavrínek vezényletével. Műsorukban egy kortárs szlovák zeneszerző egy műve és Dittersdorf Hárfaversenye - szólót játszik Ivana Boggerová - mellett Dvořák világhírű IX. “Újvilág” szimfóniája is felhangzik.
Latorcai Csaba: A nemzetiségek megmaradásában az anyanyelvnek kitüntetett szerepe van
2012. szeptember 2. - (mti)
A nemzetiségek megmaradásában az anyanyelvnek kitüntetett szerepe van - jelentette ki Latorcai Csaba, az Emberi Erőforrások Minisztériuma nemzetiségi és civil társadalmi kapcsolatokért felelős helyettes államtitkára a Fejér megyei Beloianniszban a helyi általános iskola tanévnyitó ünnepségén. Hangsúlyozta, hogy a nemzetiségek nyelvvesztésével megsemmisülhet a nemzetiségi identitás fő pillére és felgyorsulhat az asszimiláció. Hozzátette: a magyarországi nemzetiségeknek joguk van anyanyelvük használatához, saját kultúrájuk ápolásához és az anyanyelvi oktatáshoz egyaránt; mindezeket az új Alaptörvény is tartalmazza. „Fontos megemlíteni, hogy a nemzetiségekről és köznevelésről szóló új törvények nem érintették a nemzetiségi nevelés és oktatás elmúlt évtizedekben kialakult rendszerét. A Nemzeti Alaptantervvel párhuzamosan azonban a nemzetiségi nevelés kereteit szabályozó útmutatás is elkészült” - emelte ki. Latorcai Csaba elmondta: újdonság lesz, hogy a népismeretet anyanyelven, önálló tanórán kell oktatni, míg a nemzetiségi nyelvet heti négy helyett heti öt órában kell tanítani. Ugyancsak megújulnak a kerettantervek, ezek őszre várhatók. Megjelenésük előtt nemzetiségi szakemberekkel és az országos nemzetiségi önkormányzatokkal is egyeztetnek. A helyettes államtitkár kitért arra, hogy a Magyarországi Görögök Országos Önkormányzata szeptember 1-jétől átvette a helyi Nikosz Beloiannisz Általános Iskola és Óvoda fenntartását és példaértékű iskolává kívánja fejleszteni. Ehhez az államtitkárság minden segítséget megad. Az MTI érdeklődésére Papalekszisz Kosztasz polgármester elmondta: az új fenntartó révén az intézmény finanszírozása javul, mert a görög országos önkormányzatnak jobbak a lehetőségei. Bíznak abban, hogy ezzel az iskola jövője biztosabb lesz, és a túlélés mellett a fejlesztésekre is lesz elegendő forrás.
Bizonytalan, ki működteti szeptembertől a körösszakáli román-magyar iskolát
Latorcai Csaba a helyszínen tájékozódott
2012. augusztus 27. - (mti)
Körösszakál polgármestere csak reménykedik abban, hogy szeptemberben megkezdődhet a tanítás a Bihar Román Nemzetiségi Kéttannyelvű Általános Iskola és Óvoda helyi iskolájában, a tanévkezdés előtt néhány nappal ugyanis még mindig bizonytalan, ki működteti az oktatási intézményt. Samók Gyula (független) hétfőn az MTI-nek nyilatkozva emlékeztetett arra, hogy télen több hétig szünetelt a tanítás az iskolaépületben, mert a szolgáltató szüneteltette a gázellátást. Akkor átmenetileg egy szolgálati lakásban és egy cserépkályhával fűtött ebédlőben tartották meg az órákat. Az áldatlan állapotok megszüntetése érdekében a helyszínen tájékozódó Latorcai Csaba - aki akkor a Közigazgatási és Igazságügyi Minisztérium (KIM) nemzetiségi és civil társadalmi kapcsolatokért felelős helyettes államtitkára volt - az MTI-nek elmondta, hogy ott a legsúlyosabb a helyzet az országban. Hozzátette: a nemzetiségek jogairól szóló törvény módosításával lehetőség lesz arra, hogy az országos nemzetiségi önkormányzat január 1-jével, tanév közben átvegye a Hajdú-Bihar megyei intézményt, és biztosítsa a magyar-román tannyelvű iskola működését. Samók Gyula tájékoztatása szerint ez év májusában megállapodást írtak alá a Magyarországi Románok Országos Önkormányzatával (MROÖ) arról, hogy az júliustól átveszi az iskola működtetését. Ebben rögzítették azt az alapfeltételt, hogy a helyhatóságok csak a 76,5 milliós tartozás rendezésével tudják támogatni az átadást. A polgármester azt mondta: a Körösszakál, Bedő és Körösnagyharsány önkormányzata által közösen működtetett iskola - amelynek tagintézményeiben jelentős fejlesztések történtek az elmúlt években - azért halmozott fel eddig 76,5 millió forint tartozást, mert 2010-ban, 2011-ben és 2012 eddig eltelt időszakában ennyivel kevesebb nemzetiségi kiegészítő normatívát kaptak. Hozzátette, hogy a kormány 2002-ben határozatban vállalta az ország öt román tannyelvű általános iskolája - köztük a körösszakáli - működésének finanszírozását; 2009-ig rendben volt a finanszírozás, azután viszont kisebb összegeket kaptak, így gyűlt fel a tetemes tartozás. Samók Gyula elmondta azt is: az ombudsman javaslatára, a KIM utasítására és a kormányhivatal megkeresésére a költségvetésükben elkülönítetten kimutatták a felhalmozott tartozást, ami feltétele volt az iskola átadásának. Most azonban azzal szembesültek, hogy a hiányt senki nem rendezte, így a román nemzetiségi önkormányzat nem veszi át az iskolát. A polgármester szerint most teljesen bizonytalan, hogy miként kezdődik meg a 150 tanulót érintő oktatás szeptemberben és ki működteti az iskolát. Közölte: az biztos, hogy a három szegény önkormányzat nem tudja rendezni a tartozást, és ha a januári állami átvételig ők kénytelenek tovább működtetni az intézményt, a hiány jelentős mértékben fog növekedni. Így sajnos újból előfordulhat, hogy a hideg beálltával nem lesz fűtés a körösszakáli nemzetiségi iskolában - tette hozzá Samók Gyula. Az üggyel kapcsolatban az Emberi Erőforrások Minisztériuma (Emmi) múlt pénteken azt közölte az MTI-vel: háromoldalú egyeztetést kezdeményezett a Magyarországi Románok Országos Önkormányzata (MROÖ) a román nemzetiségi iskola és óvoda működtetésével kapcsolatban. Az egyeztetésen részt vett Latorcai Csaba, aki ma az Emmi helyettes államtitkára, a MROÖ részéről Kreszta Traján elnök, valamint Samók Gyula, Körösszakál polgármestere és Eszenyi Antal, Bedő község polgármestere. Az egyeztetésre azért volt szükség, mert az új nemzetiségi törvény elfogadásával lehetővé vált, hogy az intézményt - a fenntartó települések költségvetési nehézségeire tekintettel - soron kívül is fenntartásba átvehesse a Magyarországi Románok Országos Önkormányzata. A tárca azt írta: az MROÖ teljes mértékben nyitott az intézmény átvételére és további működtetésére. Az átadás-átvételi egyeztetés azonban az elmúlt hetekben elakadt, mivel a jelenlegi fenntartó települések önkormányzatai ragaszkodnak ahhoz, hogy az MROÖ vállalja át a korábban felgyülemlett adósságaik kiegyenlítését. E vállalás hiányában a fenntartó nem hajlandó lezárni az átadás folyamatát - annak ellenére, hogy vélhetően és az egyeztetésen tett nyilatkozata alapján nem fogja tudni megnyugtató módon működtetni az intézményt - tették hozzá. „Az Emberi Erőforrások Minisztériuma és a Magyarországi Románok Országos Önkormányzata továbbra is bízik abban, hogy rövid időn belül sikerül az intézmény átadása, és a települések vezetői nem kívánják veszélyeztetni a helyi - nem csupán nemzetiségi - gyermekek oktatását” - írták az akkori közleményben, jelezve: a tárca „vizsgálja további jogi intézkedések megtételének lehetőségét a helyi gyermekek nemzetiségi oktatásának további biztosítása érdekében”.
Azeri kiadatás - A DK Navracsics Tibor igazságügyi miniszter lemondását követeli
2012. szeptember 1. - (mti)
A Demokratikus Koalíció (DK) követeli Navracsics Tibor igazságügyi miniszter lemondását, és kezdeményezi az Országgyűlés külügyi bizottsága rendkívüli ülésének azonnali összehívását. Az ellenzéki párt szombaton, az MTI-nek küldött közleményében azt írta, szerintük Orbán Viktor miniszterelnök áruba bocsátotta Magyarország becsületét. A DK szerint előre látható volt, hogy az „azeri kölcsön reményében” Azerbajdzsánnak kiadott, örmény tiszttársát nacionalista indulatból agyonverő baltás gyilkos kegyelmet kap. Álláspontjuk szerint a kormány ezzel a lépésével azt üzente az egész világnak, hogy Magyarország olyan hely, ahol az emberélet eladó, ahol a baltás gyilkos nem jól megérdemelt büntetését töltő bűnöző, hanem túsz, akit némi váltságdíj reményében tartanak fogva és engednek szabadon. „Az Orbán-kormány lépését megvetéssel és undorral fogadó nemzetközi reakciókon lemérhető, hogyan vélekedik erről a civilizált világ” - fűzték hozzá. A DK szerint a kormány a gyilkos kiadásával „nemcsak a magyar népet, hanem az egész örmény nemzetet is szembeköpte, beleértve a Magyarország területén élő örmény kisebbséget is”.
Petíció indult a Selye Egyetem besorolásának megmaradásáért
2012. szeptember 1. - (mti)
Petíciót indított a komáromi Selye János Egyetem besorolásának megtartásáért. A meghirdetett kezdeményezésben hangsúlyozzák, az egyetem az egyetlen önálló, magyarul oktató felsőoktatási intézmény Szlovákiában. „Alulírott polgárok ezúton kérjük, hogy a komáromi Selye János Egyetem neve és egyetemi besorolása megmaradhasson. Kérésünket az alábbiakkal indokoljuk: A komáromi Selye János Egyetemet a Szlovák Köztársaság Nemzeti Tanácsa hozta létre. Ez az egyetlen önálló, a nemzeti kisebbség nyelvén - magyarul - oktató felsőoktatási intézmény Szlovákiában és egyben az óvodától az egyetemig tartó oktatási-nevelési intézményrendszer legmagasabb szintű egysége. Az egyetem megalapítása nemcsak Szlovákia felsőoktatásának egyedülálló és történelmi pillanata, hanem az Európai Unió történetének is” - áll a kezdeményezés során megfogalmazott üzenetben. Az üzenetben emlékeztetnek arra, hogy a Selye János Egyetem az első akadémiai évét 2004 szeptemberében nyitotta meg. Az egyetem újonnan létrehozott intézményként a belső és külső infrastruktúráját, a személyi és műszaki feltételeit a kezdetektől fokozatosan építi és formálja. Az egyetem komplex akkreditációba való besorolása a mindössze négyéves létezése alatt kifejtett teljesítménye és a sokéves tradícióval rendelkező felsőoktatási intézmények számára kialakított kritériumok alapján való értékelése a Selye János Egyetem szempontjából elhamarkodott, előnytelen és diszkriminatív volt. A Selye János Egyetem dinamikusan fejlődő intézménnyé nőtte ki magát. A besorolás módosítása és a névváltoztatás azonban megállíthatja az egyetem fejlődését. Egyetemünk jelen formában való megmaradása mindannyiunk közös érdeke! - zárul a közlemény.
Szlovák interaktív játékok a Göcseji Skanzenben
Ki hinné? Falumúzeumban fejtik meg a Bermuda-háromszög titkát
2012. szeptember 1. - (stop.hu)
Hétfőtől egy hónapig a Göcseji Skanzenben vannak Szlovákia első szórakoztató tudományos központjából, a lévai Atlantis Science Centerből érkezett interaktív játékok. A különböző fizikai jelenségeket, matematikai tételeket, tudományos érdekességeket szemléltető játékokat bárki kipróbálhatja a Foglalkoztató Házban a jövő héttől. A játékok hasonlóak a budapesti Csodák Palotájában található feladatokhoz: a tananyaghoz szervesen hozzátartozó érdekességeket, törvényszerűségeket szemléltetnek, az alsó tagozatosok számára is élvezhető formában. A játékok a természettudományos oktatás segédeszközei, amelyeket az iskolák ma már nem nagyon engedhetnek meg maguknak. - Nem könnyű a tanároknak a bonyolult képleteket és törvényeket megtanítani a diákoknak. Nagy részük oda sem tud figyelni. Sokkal élményszerűbb és érthetőbb, ha mindezt szemléltetve tapasztalhatják meg - magyarázta a játékok előnyeit Kaján Imre megyei múzeumigazgató. - Lehetőség szerint minél több látogatót várunk, a játékok elsősorban az általános iskolásoknak lehetnek különösen érdekesek - mondta el a STOPnak Tislér-Szigeti Éva, a múzeum munkatársa, de az interaktív játékokat bárki kipróbálhatja a Foglalkoztató Házban. Az érdeklődők egyebek mellett felépíthetik a Lánchidat mágnesekből, bebizonyíthatják Newton törvényeit vagy megoldhatják a Bermuda-rejtélyt. Ez még a felnőtteknek is érdekes lehet: a vízoszlop tetején úszó hajó alá levegőbuborékokat fejlesztve megváltozik a víz sűrűsége és a felhajtóerő. Ha a felhajtóerő kisebb mint a test súlya, akkor a test, jelen esetben a hajó elmerül. A szlovák tudományos központ tavaly tavasszal nyílt, a kétéves előkészítő munkálatokban a Szlovák Tudományos Akadémia és a Szlovák Műszaki Egyetem szakemberei is részt vettek, eddig több mint 110 féle játékot fejlesztettek ki. Zalaegerszegre egy négy országot érintő nemzetközi projekt keretében jutnak el a játékok, a program negyedik állomásaként (Szlovákia, Csehország és Lengyelország után) - a Göcseji Falumúzeumban egy hónapon át nyílik lehetőség kipróbálni az érdekes játékokat.
Fogadja el a Fidesz a tényeket!
A Fidesz fogadja el azt a tényt, hogy a szlovákiai Magyar Koalíció Pártja (MKP) százezer magyar szavazatot kapott a legutóbbi választásokon, a Híd-Most párt viszont 150 ezer - ugyancsak magyar - szavazatot - szorgalmazta az elmúlt hét közepén a szlovákiai Füleken Simon Zsolt Híd-Most alelnök, volt szlovák mezőgazdasági miniszter. - A Fidesz szövetséges pártként tekint az MKP-ra, a magyar-szlovák Híd-Mostot viszont nem ismeri el a helyi magyarság képviselőjének. - Megosztott a szlovákiai magyarság - Berényi nyitottabb pártot szeretne
Tiltakozás a szlovák állampolgársági törvény ellen
2012. szeptember 1. - (mti)
A rendezők várakozásainál többen, mintegy öt-hatszázan tiltakoztak a szlovák állampolgársági törvény általuk alkotmányellenesnek tartott rendelkezései ellen szombaton délután a kassai alkotmánybíróság épülete előtt zajló alkotmánymeneten - közölte az MTI pozsonyi irodájával Gubík László a megmozdulást szervező munkacsoport egyik tagja szombaton. Az egyebek mellett a kettős állampolgárság lehetővé tétele érdekében szervezett megmozdulás résztvevői a kassai Szent Erzsébet Dóm előtt gyűltek össze, ahol Kassai Gyula református lelkész - akit a magyar állampolgárság felvállalását követően megfosztottak szlovák állampolgárságától - megáldotta a menetet. A tiltakozók - akik egy, „Követeljük a jogsértés megszűntetését” feliratú transzparenst emeltek a magasba - ezután az alkotmánybíróság épülete elé vonultak. Itt elsőként Samu István, a kettős állampolgárság intézményét szorgalmazó munkacsoport elnöke ismertette szervezetének a szlovák állampolgársági törvény módosítását célzó elképzeléseit, majd több felvidéki magyar közéleti személyiség is beszédet mondott. Az alkotmánybíróság épülete előtti tiltakozás során a szervezők felolvasták a Székelyföldért Társaság, valamint George Pataky, New York állam volt kormányzójának a kezdeményezést támogatásáról biztosító levelét is. Gubík László tájékoztatása szerint az utóbbiban George Pataky annak a véleményének adott hangot, hogy a szlovák államnak az állampolgársági törvényben megnyilvánuló intézkedései nem méltóak sem az európai szellemiséghez, sem a két ország közötti jó partneri viszonyhoz. A volt kormányzó úgy értékelte: a szlovákiai magyar közösség tagjai a magyar nemzethez tartoznak viszont egyidejűleg a szlovák állam kötelékébe is, ezért teljesen természetesnek kell lennie, hogy megkülönböztetések nélkül szlovák állampolgárok maradhassanak. „Az alkotmánymenet legfőbb üzenete az volt, hogy bármit is mondjon a szlovák hatalom, mi nem adjuk fel” - mondta az MTI-nek a megmozdulás után Berényi József a Magyar Koalíció Pártjának elnöke. Hozzátette: a magyar állampolgárságuk miatt meghurcolt felvidéki magyarok semmivel sem érdemelték ki a szlovák állam ilyen bánásmódját, hiszen csak alkotmányos jogaikkal szeretnének élni, amikor meg akarják tartani szlovák állampolgárságukat azután is, hogy felvették a magyar állampolgárságot, egy olyan ország állampolgárságát, amelyet Szlovákiához jószomszédi szerződés köt. „Ezekkel az emberekkel úgy bánnak mint a bűnözőkkel” - mutatott rá az MKP politikusa. Lomnici Zoltán az Emberi Méltóság Tanácsának elnöke a tiltakozás résztvevői előtt arról beszélt, hogy a szlovák állam által az állampolgársági törvény alapján megvalósított „hajsza” nem csak a magyar állampolgárságot felvett személyeket érinti, de minden felvidéki magyarnak azt üzeni, hogy a Magyarországgal fenntartott minden kapcsolat veszélyeket rejt magában. „Abban az országban, ahol a hatóságok a saját alkotmányukat nem tartják tiszteletben, ott nem csak a felvidéki magyaroknak van mitől tartania, de a többségi nemzet sincs biztonságban.” - szögezte le Lomnici Zoltán. A megmozdulás zárásaként a szervezők az Alkotmánybíróság épületének kapujánál elhelyezték a szlovák állampolgársági törvény elképzeléseik szerint módosított változatát. A rendezvény a magyar és a székely himnusz eléneklésével ért véget. Az alkotmánymenetet a szlovák alkotmány hatályba lépésének huszadik illetve a tavaly szeptemberben - a kettős állampolgárság magyar parlamenti jóváhagyása kapcsán - megrendezett komáromi nagygyűlés első évfordulójára szervezték.
CBA - Magyar felirat egy párkányi üzleten
2012. szeptember 1. - (mti)
Felkerült a magyar felirat a CBA üzletlánc párkányi üzletének homlokzatára azt követően, hogy a kétnyelvűség vizuális megjelenéséért küzdő Fontos vagy! felvidéki magyar civilszervezet felhívta az illetékesek figyelmét a hiányosság pótlására - közölte Boldoghy Olivér, a szervezet vezetője pénteken. Az eset előzménye, hogy a szervezet egyik aktivistája több mint egy hónappal ezelőtt felhívta az üzletlánc illetékeseinek figyelmét arra, hogy a párkányi üzletről hiányoznak a magyar feliratok, holott azok kihelyezését a vonatkozó szlovák jogszabályok lehetővé teszik a többségében magyarok lakta határ menti városban. A civil kezdeményezés először nem járt sikerrel, ugyanis azt a választ kapta, hogy a feliratok kihelyezése a franchise alapon működő szlovákiai üzlet hatáskörébe tartozik, kérésükre később mégis pozitív választ kaptak. „A vállalat vezetése kapcsolatba lépett szlovákiai partnerével, aki először ugyan elzárkózott a kéréstől, de végül megváltoztatták a véleményüket és ígéretet tettek arra, hogy foglalkozni fognak az üggyel, ennek szerencsére mostanra meg is lett az eredménye” - magyarázta a fejleményeket Boldoghy Olivér. Hozzátette: ígéretet kaptak arra, hogy a CBA szlovákiai részlege folytatni fogja a magyar feliratok kihelyezését magyarok lakta más területeken lévő szlovákiai üzleteiben is. „A magyar nyelvű feliratok kihelyezése a párkányi üzletben már megtörtént, és a feliratok kihelyezése folytatódni is fog” - erősítette meg az MTI-nek Erdélyiová Iveta, a CBA Slovakia kft marketingmenedzsere. Hozzátette: a feliratokat a vásárlók igényei alapján helyezték ki és a többi üzletük esetében is a helyi igények alapján folytatják azt.
Fico nem akar kiesni az európai elitcsapatból
2012. szeptember 10. - (http://nol.hu)
Robert Fico szlovák kormányfő tart az Európai Tanács tagállamok függetlenségét is korlátozó új tervezetétől, azt azonban nem viselné el, ha Szlovákiát kizárnák a gazdasági szempontból erős országok társaságából. Inkább csökkenjen a kormánypárti Smer-SD népszerűsége. - Legalább ötven százalék az esélye annak, hogy felbomlik az euróövezet, amelyből kiválhatnak a súlyos gazdasági gondokkal szembesülő államok. Alapvető érdekünk, hogy Szlovákia ezután is az elitcsoportban maradjon - jelentette ki a pozsonyi köztévében (RTVS) a szlovák miniszterelnök. Robert Fico így folytatta: - Ezt a célt csak akkor érhetjük el, ha képesek leszünk a jövő év végéig három százalék alá szorítani az államháztartási hiányt, vagyis valóra váltjuk a kormány huszonkét pontos konszolidációs tervét, amelynek köszönhetően 2,3 milliárd euróval javul a mérlegünk. Nem vállalom a felelősséget azért, hogy ha kenyértörésre kerülne sor, akkor országunkat kizárják a gazdasági szempontból erős országok társaságból. Inkább elviselem azt, hogy ha a megszorító intézkedések miatt csökken a kormánypárti Smer-SD népszerűsége - szögezte le a kormányfő. Fico a továbbiakban arról beszélt, hogy Herman Van Rompuy, az Európai Tanács elnöke rövidesen előterjeszti az európai integráció megerősítését célzó tervezetét, amely többek között a tagállamok függetlenségének bizonyos mértékű korlátozásával is számol. Fico szerint ezzel a kihívással Szlovákiának is szembesülnie kell. - A legnagyobb problémát a bankok feletti uniós felügyelet jelentheti. Ha a jegybankok elveszítik ezt a jogukat, akkor például hazánkból az anyabankok szinte korlátlanul áramoltathatnák ki a pénzeket az itteni leányintézeteikből, ami nyilván nemcsak számunkra elfogadhatatlan - szögezte le. A szlovákiai ellenzéki pártok vezetői szerint a függetlenség problémakörében ősszel a pozsonyi parlamentben kell egyezségre jutni. Richard Sulík, a liberális Szabadság és Szolidaritás (SaS) elnöke viszont úgy véli, hogy két év múltán és tizenkilenc eredménytelen brüsszeli csúcstalálkozó után egyre mélyül az euró és az unió válsága, s emiatt gyengül a közösség versenyképessége főleg Kínával és az Egyesült Államokkal szemben. - Ha ez így megy tovább, akkor Brüsszelben az európai szuperállamnak belátható időn belül 120 ezer hivatalnoka lesz, akik hovatovább már az óvszerek méreteit és az üdítőitalok címkéinek a betűtípusát is megszabják, miközben a súlyosbodó gondok átcsapnak a fejünk felett - vélekedett a pártelnök.
A szankciók elől menekülnek Ficoék
2012. szeptember 2. - (Kovács András -mno.hu)
Komoly kiadáscsökkentési periódusba kezdett Szlovákia, amely a növekedést és a belső fogyasztást fékezheti, míg a gazdasági stabilitást biztosíthatja, és az ország megmenekülhet az uniós szankciók elől is. A Fico-kabinet a bevételek növelése érdekében a magán-nyugdíjpénztári rendszert is átalakította. Philipp Rösler német gazdasági miniszter szerint Szlovákia példa lehet az eurózóna tagországai számára abban, ahogy a gyakorlatban is megvalósítja a költségvetési deficit csökkentését célzó konszolidációs intézkedéseket. A német tárcavezető erről augusztus 24-ei pozsonyi látogatása során, a szlovák pénzügyminiszterrel való találkozóját követő közös sajtótájékoztatón beszélt. Rösler a tárgyalás után azt hangsúlyozta: elismeréssel adóznak a versenyképesség és a költségvetési fegyelem javítását célzó szlovák intézkedéseknek. Hozzátette: Németország csak támogatni tudja ezt az utat, ami az eurózóna többi országának is jó például szolgálhat. „Az, hogy nemcsak beszélünk a konszolidációs intézkedésekről, hanem meg is valósítjuk azokat, a megbízhatóság és annak a jele, hogy betartjuk a megegyezéseket” - mutatott rá Rösler. A Fico-kabinet még július végén döntött arról, hogy félmilliárd eurós további intézkedéseket vezetett be a hiány csökkentése érdekében. A pótlólagos lépések sorában a kormány jóváhagyta a szociális biztosítóról szóló - már a parlamentben lévő - jogszabály-módosítás gyorsított eljárásba vételének javaslatát is. Ennek alapján október helyett már szeptembertől csökken a - nyugdíj-biztosítási rendszer második pillérét képező - magán- nyugdíjpénztárakba kerülő járulékok aránya. Ettől az egy intézkedéstől 40 millió euró többletbevételt remél a kormány. Bár a korábbi előrejelzések - a térség többi országához hasonlóan - 2011‐re a növekedés nagyobb dinamikáját várták, ezzel szemben a szlovák gazdaság az azt megelőző évhez képest alacsonyabb 3,3 százalékos növekedést produkált. Az uniós gazdasági pangás közepette ez a mutatószám akár biztató is lehetne, azonban az előrejelzések 2012‐re már e trend mérséklődését vetítik előre (1,8 százalék). A lassulást a legfrissebb számok is visszaigazolták, mivel 2012 második negyedévében a gazdaság már csak 2,7 százalékos bővülést tudott felmutatni. A szlovák gazdaságpolitika a növekedés beindítása mellett a válság következtében jelentősen megugrott költségvetési hiány mérséklését helyezte a középpontba. A kormány alapvetően a kiadások csökkentésével próbálta meg elérni a 3 százalékos hiánycélt. A 2011‐ben a GDP 4,8 százalékát elérő államháztartási hiány lényeges javulást mutat az előző évhez képest, ugyanakkor az előrejelzések szerint sem az idén, sem jövőre nem várható további előrelépés a deficit lefaragásában. Az idei évben a növekedés belső motorjai a lakossági fogyasztás és a beruházások lesznek, amelyek enyhe erősödése várható (miközben a közületi fogyasztás csökken). A növekedés lassulásának oka a külső tényezőkben keresendő: 2012-ben és 2013-ban az export mérsékelt 5-7 százalékos ütemben bővül. Ezek a számok ugyanakkor a nemzetközi, és különösen az európai gazdasági és pénzügyi helyzet függvényében meglehetősen bizonytalanok. Az elkövetkező években a belső fogyasztás és a beruházások mérsékelt növekedése várható, a külső konjunktúra beindulása esetén pedig a bővülés már a 2013-as évben meghaladhatja az idei viszonylag alacsony szintet. Az államháztartás egyensúlyát megteremteni hivatott fiskális politika kedvező irányban halad, ugyanakkor a megszorítások miatt nem csupán a közszférában történtek tiltakozások, de az Európai Bizottság is rávilágított a közszolgáltatások és az állami adminisztráció elégtelen finanszírozásának veszélyeire.
Felmérés - Fico a legszavahihetőbb, egyben leghiteltelenebb politikus
2012. augusztus 31. - (mti)
Robert Fico kormányfő a legszavahihetőbb, egyben a leghiteltelenebb politikus Szlovákiában az Abakis közvélemény-kutató ügynökség egy pénteken közzétett felmérése szerint. Az augusztus második felében több mint ezer személy megkérdezésével készült felmérés eredményeiből kiderült: a megkérdezettek legnagyobb része, 29,48 százaléka Robert Fico kormányfőt tartja a leginkább szavahihető politikusnak, egyidejűleg azonban őt tartották a legtöbben, 31,49 százaléknyian a leghiteltelenebb politikusnak is. A közvélemény-kutatás résztvevőinek, a „Ki ön szerint a legszavahihetőbb - legkevésbé szavahihető aktív politikus Szlovákiában?” kérdésekre kellett válaszolniuk oly módon, hogy válaszként két tetszőleges nevet adtak meg. A felmérésből - amellett, hogy Robert Fico személye meglehetősen megosztja a szlovák társadalmat - az is kiderült, hogy a politikusok szavahihetőségi listáján a kormányfőt, Igor Matovic, a legtöbb mandátummal rendelkező ellenzéki csoportosulás, az Egyszerű Emberek és Független Személyiségek (OLaNO) mozgalom alapítója (15,08 százalék), illetve a harmadik helyen az Irány - Szociáldemokrácia (Smer-SD) belügyminisztere, Robert Kalinák (10,21 százalék) követi. A leghiteltelenebb szlovákiai politikusok listáján Robert Ficot Mikulás Dzurinda a Szlovák Kereszténydemokrata Unió - Demokrata Párt (SDKÚ-DS) képviselője, kétszeres volt kormányfő (25,29 százalék), illetve Ján Fígel, a szintén ellenzéki Kereszténydemokrata Mozgalom (KDH) vezetője (16,13 százalék) követi.
Élőben közvetítették Fico, Paška és Gašparovič fellépését
2012. szeptember 1. - (medialne.etrend.sk / bumm)
Élőben közvetítette pénteken Fico, Paška és Gašparovič fellépését a szlovák alkotmány elfogadásának 20. évfordulója alkalmából szervezett gálaesten a szlovák közszolgálati televízió. Az első Fico-kormány idején is bevonták a tévét a propaganda-tevékenységbe. A sugárzásért 90 ezer eurót kellett fizetni. Richard Šümeghy, a televízió szóvivője szerint az esemény megrendelője a parlament volt - írja a medialne.sk Minderre a fő műsoridőben került sor. A komolyzenei koncerttel és politikai fellépésekkel tarkított programot Jarmila Lajčáková-Hargašová moderálta, s azon a házelnök, az államfő és a miniszterelnök is beszédet mondott. Az eseményt megszervező cég, az Eibner Production iroda egyébként részben Tomáš Eibner rendező tulajdonában van, a médiaszemélyiség több műsort is készített a kereskedelmi valamint az állami televíziók számára. Fico, Gašparovič és Paška voltak a vendégei annak az élő közvetítésnek is, melyet a Szlovák Televízió 2010-ben sugárzott a pozsonyi vár elől a Svätopluk-szobor átadása kapcsán. Az ünnepséget - melyet közszolgálati jellegére hivatkozva vetítettek a tévében - nem sokkal a parlamenti választások előtt tartották, a hivatalos meghívottak köre azonban szinte csak a Smer színeiben induló parlamenti képviselőjelöltekből állt.
„Itt is van magyar jövő”
Országos tanévnyitó ünnepség a szlovákiai magyar iskolákban
2012. szeptember 1. - (mti)
Több felvidéki magyar pedagógus szervezet tartott országos tanévnyitó ünnepséget szombaton Galántán. A tanévnyitón ünnepi beszédet mondott Hoffmann Rózsa, az Emberi Erőforrások Minisztériuma oktatásért felelős államtitkára is. Pék László az SZMPSZ elnöke a tanévnyitón mondott beszédében rámutatott: ki kell mondani, hogy a szlovákiai magyar közösség jövőjének alakulása elsődlegesen annak tagjai kezében van. Hozzátette: a jelenlegi „gazdasági értékek által uralt világ” sokat tesz azért, hogy felaprózza a közösségeket ezért a megmaradásért küzdő közösségeknek nincs könnyű dolga. „Vannak veszteségeink, de vannak jó példák is, a nagycsaládosok vagy a nyelvhasználat fontosságára rámutatók” - szögezte le Pék László, aki beszédét - a magyar iskolások létszámcsökkenésére utalva - azzal a kívánsággal zárta: minden pályakezdő pedagógusnak jusson hely a felvidéki magyar iskolákban. Ünnepi beszédében Hoffmann Rózsa köszöntött minden szülőt aki magyar iskolába íratta gyermekét, és hasonlóképpen a kisiskolásokat is azért, hogy már gyermekként részt vállalnak a magyar nemzethez tartozás érzésében, ami néha megpróbáltatásokkal is együtt jár. „A kétnyelvűség állapota és a gyakran gerjesztett ellentétek, sokszor göröngyössé teszi az utatokat, amelynek kisimításában történelmi szerep vár rátok” - jelentette ki az államtitkár az elsősökhöz szólva. Rámutatott: Magyarország mindent megtesz azért, hogy megkönnyítse a felvidéki magyar szülők számára gyermekeik anyanyelvi taníttatását, ám mindez meddő igyekezet lenne, ha a szlovákiai magyarokban nem élne az a mélységes meggyőződés, hogy „itt is van magyar jövő.” A tanévnyitót követően Hoffmann Rózsa az MTI-nek azt mondta: a nemzetstratégia fontos tartópillére a külhoni országokba sodródott magyarság megmaradásáért folytatott munka, ezért látogatása nem csak gesztus értékű hanem azt az üzenetet is magában hordozza, hogy „velük vagyunk.” A Szlovákiai Magyar Pedagógusok Szövetsége (SZMPSZ), az Óvodapedagógusok Szakmai Társulása (ÓSZT) és az idén több mátyusföldi magyar oktatási intézmény társszervezésében megrendezett ünnepélyes tanévnyitó célja, hogy felhívja a figyelmet az anyanyelvi oktatás fontosságára. Az ünnepséget hagyományteremtő céllal először 2000-ben rendezték meg, azóta minden évben más felvidéki településen tartják. A szakmán kívül a rendezvényen ezúttal is nagy számban képviseltette magát a szlovákiai magyar közélet is.
Pálfi György filmrendező a pöstyéni filmfesztivál egyik sztárvendége
2012. augusztus 30. - (mti)
Pálfi György filmrendező a pöstyéni filmfesztivál egyik sztárvendégeSzázhuszonhárom filmet mutatnak be a pöstyéni Cinematik Nemzetközi Filmfesztiválon szeptember 7. és 13. között, a rendezvény egyik sztárvendége Pálfi György filmrendező lesz. Az ismert magyar rendező a Final Cut - Hölgyeim és Uraim című alkotásával érkezik Pöstyénbe, ahol a nézők a film után egy közönségtalálkozó keretében személyesen is feltehetik kérdéseik Pálfinak. A Taxidermia alkotóján kívül a fesztiválra látogat még többek közt Keith Jones, a Punk Afrikában (Punk in Africa) rendezője, illetve Andrej Nyekraszov orosz filmrendező is. A rendezvényen a legnagyobb hangsúlyt a hazai filmek kapják, 41 szlovák mozgóképet a Cinematik fesztiválon láthat először a közönség, illetve több mint 20 alkotásnak Pöstényben lesz a premierje. A szlovák rendezők közül többek közt Martin Sulík, Jana Bucka, Iveta Grófová, Paula Sisková és Anton Szomolányi is részt vesz a filmje bemutatásán. A 70 egészestés és 53 rövidfilmet a fesztiválon tizenhat különböző kategóriában tekinthetik meg a látogatók. A két versenykategória a Meeting Point Europe és a Cinematik.Doc nevet viseli. Az első kategóriába a kontinens legjobb alkotásait 17 ország neves kritikusai válogatták ki; a kritikusok között Magyarországot Váró Kata képviseli, aki szintén a fesztivál vendége lesz. A második kategóriában pedig a szlovák dokumentumfilm legjobb alkotásai fognak versenyezni a zsűri elismerésért. A többi kategóriában nemcsak a legújabb alkotásokat, például a 2012-ben az idegennyelvű film kategóriában Oscar-díjat kapott Nader és Simin - Egy elválás története című iráni filmet vagy az Amerikai Filmakadémia Diák Oscar-díjas alkotásait mutatják be, de a szervezők szeretnék ha az 1950-es, 1980-as évek francia klasszikusaival vagy az egyes nagy botrányt kavart filmekkel, mint a Lolita feldolgozásával vagy az 1972-es Az ördögűző című filmmel is megismerkednének a nézők. A fesztivált kísérőrendezvényei közt szerepel a Fragile együttes koncertje, szeminárium a koprodukcióban készült európai dokumentumfilmekről, előadás a betiltott filmekről és egy kiállítás, ahol a legérdekesebb szlovák színházi kosztümöket mutatják be.
Itt az újabb régiós bezzegország
Szlovákia folyamatosan lepipál minket
2012. augusztus 29. - (hvg.hu)
Lengyelország után már Szlovákia is egyre inkább a régió bezzegországává válik. Míg Nyugat-Európa több meghatározó gazdasága is lejtmenetbe került, addig a kis közép-európai állam termelői kapacitásai egyre csak nőnek. Magyarország eközben pedig egyre jobban csúszik le a régiós rangsorban. A nyugat-európai gazdasági növekedés lanyhulása különösen rosszul érinti az ezen országokhoz ezer szállal kötődő kicsi és nyitott közép-európai gazdaságokat. Csehország és Magyarország technikailag már recesszióban van, Szlovákiában azonban 2,7 százalékkal még nőtt is a gazdaság a második negyedévben, döntően az autóipari és elektronikai termelés felfutásának köszönhetően - írja a Financial Times feltörekvő piacokkal foglalkozó blogja, a beyondbrics. A közlekedési járműgyártás például 42 százalékkal nőt egy év alatt. A válságból sok vállalat abban látta a kiutat, hogy csökkentette költségeit, és a képzett, ám alacsony bérigényű munkaerővel rendelkező Szlovákia elsőosztályú választásnak tűnik a termelés bővítésére, áttelepítésére. Szlovákiában három nagy autógyár (Volkswagen, PSA Peugeot-Citroen, Kia) működik, ezen vállalatok idén 1 milliárd eurós fejlesztést terveznek végrehajtani északi szomszédunknál. Sok nyugat-európai cég az ottani magas működési költségek miatt a válság hatására inkább Közép-Európába helyezi át termelésének egy részét, és itt Szlovákia elsőbbséget élvez, mivel náluk már a közös uniós fizetőeszközt használják, kiküszöbölve így az árfolyamkockázatot. A lengyel zloty, a cseh korona vagy a magyar forint elég „vad kilengéseket” is produkált az utóbbi időkben, így érthető, hogy a vállalatok inkább a biztonságot keresik. A fentiek tükrében egyértelműnek tűnik, hogy Szlovákia hatalmas külkereskedelmi többletet is fel tudott halmozni, 2011-ben soha nem látott magasságokba, 2,4 milliárd euróra emelkedett ez a szám. Az igazi kérdés azonban az marad, hogy meddig lesz képes fenntartani Szlovákia ezt az ütemet, mivel a belső kereslet, kiskereskedelmi forgalom stagnál, és a kormány is pénzügyi szigorításokat vezet be, hogy kontroll alatt tudják tartani a költségvetési hiányt és az államadósságot. Elemzők azzal számolnak, hogy a nyugat-európai trendekkel összhangban a szlovák gazdaság növekedése is lassulni fog, 2 százalék körül lehet az idei GDP-bővülés. A szlovák számokat látva a magyarok egyre jobban irigykedhetnek. Nemrég jött ki itthon a hír, hogy hazánk már technikailag is a recesszió állapotában van, a Központi Statisztikai Hivatal (KSH) adatai szerint az idei második negyedévben 1,2 százalékkal csökkent a magyar GDP az előző negyedévhez képest. Magyarországon ez már az ötödik negyedév, hogy nem volt gazdasági növekedés. Míg mi is büszkélkedhetünk külföldi járműipari beruházásokkal (Audi, Suzuki, Mercedes, Opel), addig a szlovákok ezt a lehetőséget sokkal jobban használták ki. Az előző szlovák kormányok reformintézkedései és befektetőbarát lépései, a kiszámíthatóbb gazdaságpolitika nagyban hozzájárultak az említett szektorok felfutásához, nem is beszélve az eurózóna-tagságról, mely árfolyambiztonságot, stabilitást biztosít Szlovákiának (nálunk egyelőre még diskurzus sem zajlik arról, hogy egyáltalán mi lehetne az euró bevezetésének menetrendje). A szlovákok ezzel a gazdasági teljesítménnyel lassan, de biztosan zárkóznak fel az európai uniós átlaghoz is, 2011-ben a vásárlóerő-paritáson mért egy főre jutó GDP már a 27-ek átlagának 73 százalékát tette ki (Csehország 80, Lengyelország 65 százalékon áll, a lengyelek ugyanakkor folyamatosan növekednek). Magyarország ezzel szemben már évek óta képtelen elmozdulni a 65 százalék körüli értékről - egyes vélemények szerint hazánk már 2006 óta recesszióban van -, 2011-ben az uniós átlag 66 százalékán álltunk.
Máig megosztja a társadalmat a Szlovák Nemzeti Felkelés
2012. augusztus 29. - (bumm / sita)
Máig megosztja a társadalmat a Szlovák Nemzeti Felkelés Az 1944. augusztus 29-én kitört Szlovák Nemzeti Felkelés legjelentősebb üzenete az, hogy a szlovákok tömegesen fogtak fegyvert hazájuk védelmében, az idegen megszállók ellen - véli Tomáš Klubert, a Nemzeti Emlékezet Intézetének (ÚPN) történésze. A történész rámutatott, bár a felkelés legjelentősebb résztvevői ma már halottak, az 1944-es események a mai napig komoly vitákat gerjesztenek, és két szembenálló, egymással kibékíthetetlen csoportra osztják a társadalmat. Rámutatott, az egyik csoport vallja, hogy a felkelés meggyorsította a náci Németország vereségét, s Szlovákia számára lehetővé tette, hogy a második világháború győztesei közé tartozzék. Ennek a véleménynek a megkérdőjelezése a csoport tagjai szerint szinte bűntettnek számít - fűzte hozzá. Klubert szerint a másik csoport viszont „külföldről importált cseh-lutheránus-zsidó-bolsevik puccsnak tartja a felkelést, mely az első független szlovák állam létezése ellen irányult, s minden rendes szlováknak szégyellnie kellene magát emiatt”. A történész szerint a felkelés objektív értékelésére irányuló törekvés teljesen legitim, s ennek a folyamatnak a természetes velejárói az ellentmondásos megítélések. Hangsúlyozta, az igazságot a két álláspont között kell keresni, hiszen semmilyen jelentős történelmi esemény nem volt fekete-fehér. Klubert szerint egyrészről le kell szögezni, hogy a felkelés szlovák gyökerekből nőtte ki magát, szlovák politikusok és tisztek készítették elő. „A felkelés résztvevőit 90 százalékban etnikai szlovákok alkották, s többségükben katolikusok. Viszont semmiképpen sem hozta közelebb a világháború végét, a felkelés leverése ugyanis a német fegyveres erőknek csak az 0,5 százalékát kötötte le. Ráadásul a bevetett egységek alacsony minőségűek voltak, melyeket a fő frontvonalakon nem lehetett használni” - nyilatkozta a történész. Megjegyezte, az első szlovák állam a felkelés kitörése nélkül is megszűnt volna, mivel a Hitler-ellenes nagyhatalmak még 1941-ben a csehszlovák emigráns kormány legitimitását ismerték el. „A felkelés ugyanakkor lehetetlenné tette Edvard Beneš számára, hogy a szlovákokat is a kollektív bűnösség elve alapján büntesse, mint a németeket és magyarokat, s azt is megakadályozta, hogy a két világháború közötti központosított Csehszlovák Köztársaságot újraélesszék” - jelentette ki Tomáš Klubert.
Szlovák Nemzeti Felkelés hídja
Visszakapta régi nevét a pozsonyi Új híd
2012. augusztus 29. - (mti)
A Szlovák Nemzeti Felkelés 68. évfordulója alkalmából visszakapta régi nevét a Szlovák Nemzeti Felkelés hídja, Pozsony emblematikus építménye ugyanis húsz éven keresztül az Új híd nevet viselte. Az eredeti, Szlovák Nemzeti Felkelés hídja megnevezést 1993-ban módosították Új hídra. Az utóbbi években azonban többen kezdeményezték, hogy a híd visszakaphassa régi nevét, végül februárban Pozsony-Óváros képviselőtestülete hivatalosan is indítványozta ezt, márciusban Pozsony önkormányzata is rábólintott a javaslatra. A hivatalos átnevezési ceremóniát a Szlovák Nemzeti Felkelés napjára, augusztus 29-re időzítették. A Szlovák Nemzeti Felkelés hídja Pozsony második legrégebbi hídja, építését 1967-ben kezdték meg, 1972-ben adták át. A 430,8 méteres acélszerkezetű függőhíd felett, 84,6 méter magasban egy kávézó található, melyet alakja miatt UFO-nak neveztek el. 2001-ben különleges formájával elnyerte Szlovákiában az Évszázad építménye címet.
Kiskőrösi Szüret és Szlovák Nemzetiségi Napok
L. Simon László: Példát szeretnénk mutatni a környező országok nemzeteinek
„Ahogyan mi bánunk a kisebbségeinkkel, úgy bánjanak ők is az ő kisebbségeikkel“
2012. augusztus 31. - (mti)
Megbecsüljük a kisebbségeket, számunkra fontos az önazonosság-tudatuk és a kultúrájuk - mondta L. Simon László kultúráért felelős államtitkár pénteken, a XX. Kiskőrösi Szüret és Szlovák Nemzetiségi Napok megnyitóján. A kultúráért felelős államtitkár beszédében hangsúlyozta, hogy a magyar kormány példát szeretne mutatni a környező országok többségi nemzeteinek azzal, hogy megbecsülik a hazai kisebbségeket. - Azt várjuk el a szomszédos országokban élő politikusoktól, szövetségesektől, barátoktól, hogy ugyanilyen fontos legyen számukra a kisebbségi magyarság léte és kultúrája. Ahogyan mi bánunk a kisebbségeinkkel, úgy bánjanak ők is az ő kisebbségeikkel - fogalmazott az Emberi Erőforrások Minisztériuma kultúráért felelős államtitkára. L. Simon László fontosnak nevezte, hogy Kiskőrösön él a hagyomány, a városban olyan emberek laknak, akik őrzik a kultúrát, őrzik a nyelvet. Akiknek a szinte Magyarország szívében található településen a magyar nyelv és a magyar kultúra mellett nemcsak magyarként dobog a szívük, hanem szlovákként is. Az államtitkár szerint, ha mi nem bánunk a magyarországi kisebbségekkel megfelelően, nem lesz „erkölcsi és politikai alapunk” arra, hogy hasonló elbánást várjunk el a felvidéki, az erdélyi, a délvidéki vagy a kárpátaljai magyarság tekintetében. Huszadik alkalommal nyílt meg a Kiskőrösi Szüret és Szlovák Nemzetiségi Napok vasárnapig tartó rendezvénye, amelyen minden eddiginél nagyobb borutca nyílt a Duna borrégió legkiválóbb pincészeteinek részvételével. A három napig tartó rendezvényen kulturális események, madárbemutató, veterán járművek felvonulása, kézművesek vására, valamint cigányos ételek főzőversenye is színesíti a programot.
Minden eddiginél hosszabb Borutca nyílik
2012. augusztus 29. - (mti)
Huszadik alkalommal invitálják a nagyközönséget a Kiskőrösi Szüret és Szlovák Nemzetiségi Napok augusztus 31-től szeptember 2-ig tartó rendezvényére, ahol minden eddiginél hosszabb Borutca nyílik a Duna Borrégió legkiválóbb pincészeteinek részvételével - közölte Font Sándor (Fidesz), a térség országgyűlési képviselője kedden a Kiskőrösön tartott sajtótájékoztatón. Font Sándor, aki egyben a Parlament mezőgazdasági bizottságának az elnöke, kiemelte: az Orbán-kormány nagy figyelmet fordít arra, és ösztönzi azt, hogy a magyar emberek magyar terméket fogyasszanak. Ennek jegyében rendezik meg a kiskőrösi napokat is, ahol a várható 40-50 ezer látogató száz százalékban magyar termékeket kóstolhat - tette hozzá. A borutca fővédnöke elmondta, hogy szeptember elején lép életbe az a kormányrendelet, amely nevesíti, hogy mit lehet magyar élelmiszernek, illetve Magyarországon termelt élelmiszernek, valamint Magyarországon előállított élelmiszernek nevezni. Magyar élelmiszer az a termék, melynek 95 százaléka Magyarországon megtermelt alapanyagból készül, hazai terméknek azt az élelmiszert nevezhetik a jövőben, amelynek legalább 50 százalékát Magyarországon megtermelt anyagból készítik - sorolta a kategóriákat a képviselő. Elmondta, hogy gondoltak azokra a vállalkozásokra is, amelyek Magyarországon, magyar munkaerő segítségével állítanak elő külföldi alapanyagból élelmiszert, ők termékeikre a Magyarországon előállított élelmiszer megjelölést használhatják. A képviselő szerint olyan megjelölést fognak alkalmazni, melynek alapján a fogyasztók el tudnak igazodni az élelmiszerek eredetéről. Font Sándor emlékeztetett az Országgyűlés által tavasszal elfogadott „hungarikumtörvényre”, mely különleges, extra kategória, nemcsak azért, mert száz százalékban Magyarországon termelt alapanyagból állítják elő a megjelölt terméket, hanem kimagaslik azzal a tulajdonságával, hogy országunkat ezen termékekről azonosítják. Hozzátette: ez természetesen nemcsak élelmiszer lehet, hanem szellemi termék is, mint például a Kodály-módszer, vagy a Rubik-kocka. Nagy Tamás, a rendezvénysorozat főszervezője beszámolt arról, hogy a Duna Borrégió 20 borászatát hívták meg a kiskőrösi eseményre. A szüreti napok újdonságának nevezte a gasztroudvar megnyitását, melyben száz százalékban magyar, kézi készítésű ételeket kóstolhatnak a látogatók. A három napig tartó rendezvényen kulturális események, madárbemutató, veterán járművek felvonulása, kézművesek vására, valamint „cigányos ételek” főzőversenye is színesíti a programot. A 15 ezer lakosú településen még ma is 20 százalék körüli a szlovák nemzetiségű lakosok aránya. A település honlapja szerint, a második világháborút követő lakosságcsere során kevesebb mint 800 személy hagyta el Kiskőröst, a nagy többség itt maradt.
Budapesten egyeztetett a Magyar-Szlovák Kormányközi Vegyes Bizottság
2012. augusztus 28. - (mti)
Az infrastruktúra-fejlesztésről, a határon átnyúló közösségi közlekedés helyzetéről és munkavállalási kérdésekről is egyeztetett a Határon Átívelő Együttműködést Szolgáló Magyar-Szlovák Kormányközi Vegyes Bizottság társelnöki ülése kedden a Közigazgatási és Igazságügyi Minisztériumban. A tárca közleménye kiemeli: az esemény vendéglátója a bizottság magyar tagozatának elnöke, Szabó Erika, a minisztérium területi közigazgatásért és választásokért felelős államtitkára volt, aki először találkozott a szlovák tagozat újonnan kinevezett elnökével, Jozef Bučekkel, a szlovák Belügyminisztérium államtitkárával. Fónagy János, a bizottság magyar tagozatának alelnöke kifejtette, fontos feladat az infrastruktúra további fejlesztésének elősegítése, amelyhez alapot biztosít a két állam kormánya által februárban aláírt keretmegállapodás a közös államhatáron átvezető közutak forgalmi jellegéről. Az idén átadott két Ipoly-híd után újabb két híd építése kezdődhet meg az északi határfolyón. Egyeztettek a határon átívelő közösségi közlekedés helyzetről, a vasúti, illetve autóbusz-közlekedés fejlesztésének lehetőségeiről a határ menti területeken, megkönnyítendő a határ két oldalán élő állampolgárok munkába járását, mindennapi kapcsolattartását. A határon átnyúló munkavállalás elsősorban a nyugati határvidéken élőket érintő kérdés, míg a keleti határszakaszon mindkét állam nagyon hasonló foglalkoztatási problémákkal néz szembe. A két állam közös feladata a határtérségek fejlesztése, a munkavállalás megkönnyítése a határok átjárhatóságának biztosításával. A határok átjárhatósága az egészségügyi együttműködések területén is fontos követelmény, ahol két jelentősebb megoldandó probléma merül fel: a mentőautók közlekedésére vonatkozó szabályok összehangolásának kérdése, illetve a határon átnyúló egészségügyi szolgáltatások finanszírozásának egyszerűsítése. A bizottság tárgyalt a vidékfejlesztésről és a helyi termelők támogatásáról is. A felek álláspontja szerint közösen kell a tradíciókat őrizni és felhívni a határtérségben élők figyelmét az új uniós forrásokra. Különös figyelmet érdemel a Vidékfejlesztési Minisztérium által kiírni tervezett pályázat, amely a LEADER csoportok nemzetközi kapcsolatainak erősítését hivatott támogatni. Az évente kétszer ülésező Magyar-Szlovák Kormányközi Vegyes Bizottság 2004-ben alakult meg. Célja a helyi és területi önkormányzatok és közigazgatási szervek közötti határ menti együttműködések segítése, az információcsere, a jószomszédi kapcsolatok erősítése, ösztönzése és továbbfejlesztése.
Székelyföld területi autonómiájáért tüntettek a budapesti román nagykövetség előtt
2012. szeptember 1. - (mti)
Székelyföld szabadságáért, területi autonómiájáért és a magyar történelmi egyházak által fenntartott erdélyi iskolák visszaállamosítása ellen tartottak tiltakozó demonstrációt a budapesti román nagykövetség épülete előtt mintegy háromszáz ember részvételével szombaton. A budapesti megmozdulással egy időben az Igazág Napja elnevezéssel Sepsiszentgyörgyön és más erdélyi magyarok lakta városban is megmozdulást tartottak, hogy kifejezzék tiltakozásukat az erdélyi Székely Mikó Kollégium önkényes visszaállamosítása ellen. A kordonokkal körbezárt XIV. kerületi román külképviselet épülete melletti Izsó utcában felállított színpadon György-Mózes Árpád, a Székelyföldért társaság elnöke azt mondta: a román kormány az elmúlt 19 év alatt nem tett eleget az európai felszólításoknak, hogy tartsa tiszteletben a kisebbségi jogokat, és az iskolák egyházi kézbe történő visszaszolgáltatása Románia uniós csatlakozás után leállt. Emlékezetett: a román állam a kommunista rendszerben nyolcezer egyházi ingatlant kobozott el, ebből 2140-re a magyar történelmi egyházak tartottak igényt, és ebből mindössze ötszázat szolgáltatott vissza a román állam, de a döntést a helyi és megyei önkormányzatok megfellebbezték. Bácsfainé Hévízi Józsa, az Erdélyi Szövetség elnöke arról beszélt, hogy egyre kevesebb magyar kerülhet be a román felsőoktatásba, iskolák százai alakulnak át, és elsőként Kolozsvárt fosztották meg a magyar nyelvű oktatástól. Szót emelt az ellen is, hogy a marosvásárhelyi orvosi egyetemen szisztematikusan megszüntették a magyar nyelvű képzést, ezért mint hangoztatta, a sepsiszentgyörgyi Református Székely Mikó Kollégium ügyét nem lehet, és nem is szabad kizárólag egyházi ügyként kezelni. A Székely Nemzeti Tanács nevében ezért egy petíciót is megfogalmaztak, amelyben azt kérik a magyar pártoktól és közéleti szereplőktől, ne tegyék négyévente ismétlődő kampánytémává Székelyföld területi autonómiáját, hanem segítsék annak megvalósulását. A román kormányt pedig felszólítják, tartsa be az ország kötelezettségeit, szolgáltassa vissza a jogtalanul elkobzott egyházi és közösségi javakat. Mindezek betartatásához az Európa Tanács és az Európai Unió intézményeinek segítségét kérik. A budapesti megmozduláson felolvasott petíciót a mintegy háromszáz tüntető közfelkiáltással is megerősítette, és majd írásban juttatják el a román nagykövetség vezetőjének, aki a szervezők szerint nem kívánta átvenni a dokumentumot, de elküldik majd a román kormánynak és az összes uniós magyar intézmények vezetőinek is. Az Izsó utcában tartott tüntetésre Nagyatádról, Érdről és Komlóról is érkeztek demonstrálók, akik a szakadó esőben árpádsávos, székely és nemzetiszínű zászlókat is lobogtattak. A demonstrálók között ott volt Gaudi Nagy Tamás, a Jobbik országgyűlési képviselője is.
Hülye, vagy gazember?
„A száz év letelt, vissza kell hát Romániának szolgáltatnia Erdélyt”
2012. augusztus 29. - (Ujlaky István - nepszava.hu)
Legelébb tisztázzuk a fogalmakat! Hülye alatt ebben az írásban azt és csak azt értjük, amikor valaki nagy nyilvánosság előtt nyilatkozik olyan kérdésről, melyhez szemmel láthatóan nem ért, elemi ismeretekkel sem rendelkezik, mi több, gondolkodása egy teljes mértékig hamis koordináta-rendszerben bolyong. Gazember alatt itt és most azt és csak azt értjük, amikor valaki olyan kijelentést tesz, melyről maga is tudja, hogy az tényszerűen hamis, következményeit illetően veszedelmes, ám pillanatnyi politikai haszonnal kecsegtet. A gazember tehát ebben az szövegben gátlástalan és felelőtlen személyt jelent. Arról a magyar országgyűlési képviselőről lenne szó, aki Erdélyben nyilvánosság előtt kijelentette, ha Magyarország nyolc év múlva elég erős lesz, fölvetheti Trianon revíziójának kérdését. Lássuk, hogyan is lesz ez! 2020-ban Magyarország külügyminisztere jegyzéket ad át román kollégájának. Ennek lényege, hogy ama trianoni béke óta száz év telt el, azaz a száz év letelt, vissza kell hát Romániának szolgáltatnia Erdélyt. Basszus, mondja a román külügyminiszter, ez a száz év meg kiment a fejemből. Szalad hát kormányához. Hm, hm, hümmögnek a romániai miniszterek. 1920 meg 2020, az, szó ami szó, száz év. Most akkor mi legyen? A román miniszterelnök széttárja karját. Ha magyar kollégánk ezt mondta, bizonyára mögötte állnak a nagyhatalmak. Közismert, mekkora tisztelet, elismerés és szeretet veszi körül Nyugaton Orbán miniszterelnök urat. A román, szerb, ukrán, szlovák és horvát politikusok nem nagyon mernek találkozni egymással. Elannyira, hogy ha egyikük szembe jön, a másik elfordul, vagy átmegy az utca túloldalára. Még a látszatát is kerülni akarják annak, hogy szervezkednének a nagyhatalmaktól támogatott, megerősödött Magyarország ellen. Franciaország köztársasági elnöke napok óta böngészi a statisztikákat. Ezek a magyarok hogy megerősödtek! A magyar GDP elérte a francia tíz százalékát, az egy főre jutó GDP pedig már harmada a miénknek! Ez nem semmi, ezt komolyan kell venni! De egyébként is: jaj, a bűntudat! A német kancellár a Forint-Euró árfolyamot tanulmányozza szorongva. Engedni kell, nincs mese! Túl jók a magyarok! Egy Euró már csak 250 Forintot ér! Az Egyesült Államok elnöke, ki máskor munkaidejének kétharmadában országa gazdaságával és belpolitikájával, egynegyedében meg a Közel-Kelettel foglalkozik, most teljesen a magyar ügyeknek szenteli magát. Több hetes előkészület után, melyben ökölbe szorított kézzel olvas Nagyvárad egykori elcsatolásáról, végül budapesti utazás mellett dönt. Az ötvenezer férőhelyes új nemzeti stadion (ahol ippeg kétezer néző skandálja egy Magyarország - San Marino mérkőzés negyvenedik percében, hogy „Vesszen Trianon!”), az épp átadás előtt álló négyes metró, valamint a leendő múzeumi negyedről frissen elkészült kivitelezési tervek láttán behódol. Hát, igen, a határokat meg kell változtatni!!! Putyin (akiről hagy ne kelljen most kiszámolnom, hogy épp elnöke vagy miniszterelnöke lesz Oroszországnak) kajánul mosolyog. Ez az! Ez kell! A magyarok kikaparják nekünk a gesztenyét! Mi meg egy füst alatt visszaszerezzük Finnországot és Varsót! S már nyomja is az entert: támogatom a magyar ügyet. A kínai testvérpárt sem fontolgat sokat. Kína exportjának 0,1 százalékát Magyarország vásárolja meg, ez perdöntő. Arról nem is beszélve, hogy cserében Tajvan kérdésében számíthatunk majd a megerősödött Magyarország támogatására! Már-már úgy tűnt, minden összejön. Ám ekkor színre lépett az ördög, a luxemburgi külügy képében. No jó, jó, a trianoni száz év lejárt! De hölgyeim és uraim, Helsinkiben 1975-ben az összes európai ország és a két amerikai NATO tagállam aláírt egy egyezményt! Eszerint, a sok ajánlás, bizalomerősítő kezdeményezés mellett, a részt vevők vállalták, elismerik a fennálló országhatárokat! A magyarok is aláírták! No de nem úgy van az, hogy az ördög győzzön, Mária (egyik) országa felett! Egy angyal varázsütésre magyar kézre juttatta a Trianonban elvett összes területet. Erdélyt, ahol ekkor hatmillió román, 1,4 millió magyar, valamint pár százezer szerb, lipován, örmény, sváb és szász élt. A Felvidéket, ahol a magyarok aránya épp tíz százalék. A Bácskát és Bánátot, negyedmillió magyar meg vagy kétmillió délszláv lakossal. Kárpátalját, százötvenezer magyarral és másfélmillió keleti szlávval. Horvátországot, ahol a Trianon idején négy százaléknyi magyarság ekkorra 0,1 százalékra olvadt. Megvalósult hát az álom, létrejött újra Szent István állama! Az összlakosság 40 százalékát kitevő magyarok gyorsan alkalmazkodtak a multikulturális együttéléshez. Hiszen ebben óriási gyakorlatuk volt. Csak a romák integrációja során szerzett tapasztalatokat, a kínai kereskedők iránti össznépi rokonszenvet, a zsidók és melegek melletti toleranciát kellett - megváltoztatva a megváltoztatandót - adaptálniuk az új helyzetre. És már nyújtották is szeretettel a békejobbot új honfitársaiknak. Nem így a magyar szupremácia alá került szomszédnépek! Ők bizony etnikai-nemzeti pártokat alakítottak. Azok koalícióra léptek egymással. Megnyerték a választásokat, 60 százalék szavazattal, melyet a 2012-es választási törvény 99 százalékra nagyított fel. Így aztán 2020 és 2040 között Magyarország kormányában egyetlen magyar miniszter, egyetlen magyar párt sem akadt. Ekkor már minden magyar azt mondta: ha az a fidióta, aki először vetette fel, hogy 2020-ban lehetséges lesz a revízió, nem tudta, miről van szó, akkor hülye volt. De nagyon. Ha tudta, akkor meg gazember. De nagyon. No persze, az is lehet (ahogy a régi közmondás mondja) hogy ezúttal is Gyurcsány a hibás.
Mit mondott Sir John Bowring a magyar nyelvről?
„Történelemhamisítás!” - hallhatjuk és olvashatjuk gyakran, többnyire szlovák és román történészek munkáival kapcsolatban. Arról kevesebb szó esik, hogy - úgymond a magyar nemzeti érdekeket védendő - magyar oldalon hogyan hazudnak sosem létező forrásokat egyesek. Aztán lehet csodálkozni, ha a románok és szlovákok a hasukat fogják a röhögéstől, ha Magyarországon az ő mesterkedéseiket próbálja leleplezni. El lehet gondolkodni, kik és miért járatják le a magyarságot. - Többször foglalkoztunk már azzal a gyűjteménnyel, mely szerint Magyarországé a világ második legrégebbi alkotmánya, a magyar nyelv az emberi logika csúcsterméke, a magyar írásbeliség hatezer éves, illetve hogy a magyar mesevilág páratlan, és másoknak szavuk sincs a hétfejű sárkányra, hogy a nyugat-európai „világnyelvekben” hány magánhangzó van, vagy hogy mit mondott Széchenyi a magyarságról…
Mélyülő magyar-szlovák agrárkapcsolatok
2012. augusztus 26. - (felvidek.ma)
Budai Gyula magyar parlamenti államtitkár és Magdalena Lacko-Bartošová a szlovák agrártárca államtitkár a nyitrai Agrokomplex megnyitóján vett részt és tárgyalt. A kiállítást augusztus 23-26-a között rendezik meg. Budai Gyula magyar parlamenti államtitkár a nyitrai Agrokomplex Nemzetközi Mezőgazdasági Kiállítás megnyitóján vett részt és tárgyalt a szlovák agrártárca államtitkárával, a Szlovák Magyar Mezőgazdasági Munkacsoport társelnökével, Magdalena Lacko-Bartošovával. Az augusztus 23-án Nyitrán nyíló közép-európai régió agrárgazdasága szempontjából is kiemelkedő Agrokomplex rendezvényt idén 39. alkalommal szervezték meg. Budai Gyulát a megnyitón Ľubomír Jahnátek mezőgazdasági és vidékfejlesztési miniszter üdvözölte. Jahnátek készségét fejezte ki a magyar-szlovák agrárkapcsolatok további elmélyítésére. A találkozó alkalmával Budai Gyula úgy nyilatkozott, hogy a Magyar Kormány - és ezen belül a Vidékfejlesztési Minisztérium - nagy hangsúlyt kíván helyezni a szomszédos országokkal való szoros együttműködésre, melyet agrárterületen számos tényező elősegít. „Álláspontjaink megegyeznek a Közös Agrárpolitika több lényeges kérdésében. Mindkét ország számára fontos a nemzeti termelők, valamint a hazai termékek védelme a jelentős erőfölénnyel rendelkező nagykereskedelmi áruházláncokkal szemben. Szó esett továbbá a magyar és szlovák gazdákat érintő specifikus problémákról, köztük az országainkat sújtó aszálykárokról is, amelyeket mindkét fél véleménye szerint EU szinten kellene kezelni” - tette hozzá Budai. A Vidékfejlesztési Minisztérium Sajtóirodájának tájékoztatása szerint Budai Gyula vidékfejlesztési államtitkár átadta Magdalena Lacko-Bartosova részére V. Németh Zsolt államtitkár meghívását a Magyar-Szlovák Mezőgazdasági Munkacsoport következő ülését előkészítő társelnöki találkozóra, amely lehetőséget kínál a Nyitrán megkezdett párbeszéd folytatására, illetve a további aktuális agrárpolitikai témák részletesebb megvitatására.
Húszéves a szlovák alkotmány - Mečiar nélkül emlékeznek
2012. augusztus 28. - (Új Szó)
Az önálló Szlovákia alkotmányának húsz évvel ezelőtti elfogadására emlékeznek pénteken jelenlegi és mostani államférfiak, közjogi méltóságok. Az „államalapítónak” tekintett Vladimír Mečiar háromszoros exkormányfő, a parlamenten kívüli ĽS-HZDS elnöke nem vesz részt az ünnepségen. Soňa Pőtheová, a parlament kommunikációs osztályának vezetője közölte, hogy Mečiart is meghívták, ő azonban jelezte, nem lesz ott a parlament régi épületében tartandó rendezvényen. Tiszteletét teszi Ivan Gašparovič államfő, Pavol Paška (Smer-SD) házelnök és Robert Fico (Smer-SD) kormányfő, Iveta Macejková, az alkotmánybíróság elnöke, a kormány tagjai, jelenlegi és volt parlamenti képviselők és a pozsonyi diplomáciai testületek képviselői. Gašparovič 1992. szeptember 1-jén, az alaptörvény jóváhagyásakor a HZDS által jelölt parlamenti elnök volt.
Válás után lettek barátok: 20 éve döntöttek Csehszlovákia megszűnéséről
2012. augusztus 25. - (mti)
Csehszlovákia felosztása két önálló államra - Csehországra és Szlovákiára - teremtette meg az alapfeltételeit annak, hogy a csehek és a szlovákok viszonya ma olyan jó legyen, mint amilyen a múltban a közös állam idején soha nem volt - állítja a Lidové Noviny című cseh konzervatív napilap az évforduló alkalmából közölt szombati írásában. Kifejti: az 1989-es rendszerváltás utáni időszak legfontosabb mérföldköveinek a NATO-hoz, illetve az Európai Unióhoz való csatlakozást szokás tekinteni, ezek azonban csak az Európába vezető út lelkes, konszenzusos döntései voltak, amelyeket akkor hozott meg az ország, amikor teljesítette a követelményeket. „Az 1992. augusztus 26-án meghozott döntés, amely Csehszlovákia szétesésének feltételeit rögzítette az ország 74 éves fennállása után, azonban más volt. Ebben a cseh és a szlovák politikai képviselet vezetői, Václav Klaus és Vladimír Meciar egyeztek meg” - írja Zbynek Petrácek szerkesztőségi jegyzetében. Rámutat: az 1992-es év csehszlovákiai fejleményeire visszanézve úgy tűnhet, mintha Csehszlovákia szétesése a csehországi és szlovákiai választások eltérő eredményének automatikus következménye lett volna. Mindez azonban „nem történt automatikusan”, csak a brünni Tugendhat villában létrejött politikai megállapodás tette lehetővé, hogy az egész tervszerűen és rendezetten legyen lebonyolítva, és az „útitervet” a parlament is jóváhagyja - szögezi le a szerző. Szerinte „ez a döntés megérdemli az elismerést”. Képzeljük csak el, hogy nézne ki ma az ország, ha minden banális kérdésről állandóan cseh-szlovák politikai vita zajlana - veti fel. „Ma egyetértés van abban, hogy Csehország és Szlovákia kapcsolata sosem volt olyan jó, mint most. Ha mondandónkban ez az A, akkor ki kell mondani a B-t is: a jó kapcsolatok alapfeltételeit az 1992. augusztus 26-án a brünni Tugendhat villában aláírt megállapodás teremtette meg. Ebben Klaus és Meciar legnagyobb bírálói is megegyezhetnének” - zárja eszmefuttatását Petrácek.
Vizuális kisebbségi nyelvhasználat
Többnyelvű táblák tárlata
2012. augusztus 31. - (mti)
„A vizuális kisebbségi nyelvhasználat története Dél-Szlovákiában (1918-2011)” címmel nyílt kiállítás a Szegedi Tudományegyetem Rektori Hivatalában csütörtökön a 17. Élőnyelvi Konferencia egyik rendezvényeként. A somorjai Fórum Kisebbségkutató Intézet gyűjteményét eddig több mint egy tucat helyen láthatta a közönség elsősorban Szlovákiában - mondta el az intézet igazgatója a tárlat megnyitója alkalmából az MTI-nek. Tóth Károly hangoztatta: Szlovákiában több éve téma a nyelvi kérdés, és mint szakmai intézmény úgy döntöttek, ehhez hozzájárulnak azzal, hogy feltárják, hogyan alakult elsősorban a vizuális kétnyelvűség 1918 óta. Több történész, jogász dolgozott az anyagon, amelynek kurátora Orosz Örs volt. A tanulmány képanyaga egy dél-szlovákiai felmérés eredménye, melynek során több mint 530 települést fotóztak végig a szakemberek, a kétnyelvűséget bemutatva. Így mintegy 20 ezer kép közül válogathatták össze a tárlat anyagát, amelyben mintegy 70 képet mutatnak be. A kiállítás tájékoztató szövege természetesen kétnyelvű. A munka során összegyűlt tárgyi anyag pincék-, pajták mélyéről, szekrények aljáról került elő köztük régi utcatáblák, útjelzők, egyéb feliratok. Eredetileg ez alig két tucat volt, de miután már 16 helyen bemutatták, a látogatók további darabokkal ajándékozták meg a szervezőket. Így az új tárgyak között láthatók két-három, sőt négy nyelvű utcatáblák. A legkülönlegesebb és kulturális örökség szempontjából is legértékesebb az a hármas öntöttvas útjelző, melynek darabjai három helyről kerültek elő és a szegedi kiállításon láthatók először újra együtt - magyarázta Tóth Károly. A tervek szerint a jövőben tanulmánykötetet készítenek a kiállításból. A tárlat objektív anyagot akart a látogató elé tárni, hogy mindenki maga vonja le a következtetést; az volt a cél, hogy az emberek szembesüljenek azzal, ami korábban Szlovákiában volt a kétnyelvűséget illetően - fogalmazott Tóth Károly. A szakember felidézte: a 20-as, 30-as években Szlovákiában 6-700 ezer magyar élt, akik nem tudtak szlovákul. A kétnyelvűség a 20 százalék feletti magyar lakta településen még a pénzek tekintetében is elengedhetetlen volt, mert másképp az emberek nem tudtak volna egymással értekezni - mondta a szakember. A tárlatról Orosz Örs kurátor elmondta: a szegedi kiállításra nem tudták az egész anyagot elhozni. Így például azt a 200 kilogramm súlyú kétnyelvű útjelző táblát sem, amelyet tavaly Dunaszerdahely mellett állítottak fel, és a közútkezelő 36 órán belül eltávolított. Ezt egy eredeti méretű molinó pótolja. Láthatók azonban például kőtáblák, egyik egy magyar nyelvterületről származó német nyelvű emléktábla, mely egy 1838-as árvíznek állít emléket, emellett számtalan öntöttvas és fatábla. A hét napig látható kiállítás eddig 16 helyen vendégeskedett és első alkalommal érkezett Magyarországra. Ősszel készülnek Pozsonyba, Prágába, Brünnbe, de ahová meghívják, szívesen elviszik - mondta a kurátor. A kiállítás a 17. Élőnyelvi Konferenciaegyik rendezvénye. A legrangosabb Kárpát-medencei magyar nyelvész konferenciát 24 éve tartják meg, egyszer Magyarországon rendezik, aztán egy határon túli helyszínen. Az idei szegedi rendezvényen mintegy száz szakember vesz rész.
A. Nagy László: A kétnyelvű vasúti táblák ügye lesz a kormánybiztosi hivatal próbája
2012. augusztus 26. - (sita / Új Szó)
A. Nagy László kisebbségügyi kormánybiztos szerint a nemzeti kisebbségek status quoja első pillantásra kielégítőnek tűnhet, ám a jelenlegi helyzet tarthatatlan, ezért több jogszabály-módosítás előterjesztését tervezi. Mint mondta, hivatala próbája az lesz, hogy rendezze a vasúti kétnyelvűség kérdését. A. Nagy hivatalba lépése óta foglalkozik a kétnyelvűség problémakörével. Szeretné elérni, hogy bármiféle jogi vagy technikai akadály elháruljon a kétnyelvűség bevezetése elől azoknak a településeknek a vasútállomásain, amely településeken az adott nemzetiséghez tartozók aránya eléri a legalább 15 százalékot. A kormánybiztos utalt az ekecsi vasútállomás esetére, ahol az aktivisták által kihelyezett magyar táblát az államvasutak (ŽSR) két napon belül eltávolította, arra hivatkozva, hogy a kisebbséginyelv-használati törvény nincs összhangban a vasúti pályatestek fenntartására vonatkozó jogszabályokkal. „A kormánybiztosi hivatal alapvető próbája az lesz, amikor előterjesztem a kisebbséginyelv-használati törvény módosítására vonatkozó javaslatot a vasútállomások kétnyelvű tábláival kapcsolatban” - fejtette ki A. Nagy László. A kormánybiztos szerint Szlovákiában nem működik rosszul a kisebbségi kultúra támogatási rendszere. Úgy véli, az „önkormányzatiság” elemének van létjogosultsága, ám az egyes szakmai bizottságokba jelölt személyek kiválasztásával kapcsolatban az a benyomása, hogy „szubjektív eljárás érvényesült”. Az kisebbségi kultúrák támogatási rendszerét a kormánybiztos bonyolultnak nevezte. Egyszerűsítésére olyan javaslatot tesz majd, hogy az összhangban legyen a szlovákiai kultúrafinanszírozás rendszerével. Idén a dotációs rendszer 1400 igénylőnek összesen 4,5 millió eurót oszt el, s ugyanilyen összegre kapott ígéretet A. Nagy a jövő évi költségvetés tervezetével összefüggésben is. A. Nagy úgy látja, átfogó kisebbségi törvényre lenne szükség, de ilyen jogszabályt az 1993-ban létrejött önálló Szlovákiában egyelőre nem hagytak jóvá. A biztos reméli, a jelenlegi kormánynak feltett szándéka egy érett, európai törvény elfogadása.
Egy napon belül eltűntek a kétnyelvűséget követelő matricák Füleken
2012. augusztus 26. - (mti)
A Kétnyelvű Gömörért és Nógrádért Szervezet a hétvégén Füleken kétnyelvűséget követelő egy tucat matricát ragasztott ki, amelyek kétharmada alig egy nap alatt eltűnt a városból. A polgári aktivisták újfent a magyar nyelvi jogok évek óta tartó mellőzésére hívták fel a figyelmet. „Bízunk benne, hogy a feliratokat olyan jog- és törvénytisztelő polgártársaink távolították el, akiket zavart, hogy mások tulajdonjogát megsértettük. Bízunk benne, hogy ezek a jog- és törvénytisztelő polgártársaink ugyanilyen következetesen fellépnek azok ellen is, akik évek óta figyelmen kívül hagyják és sértik a magyar anyanyelvű és magyar nemzetiségű lakosság alapvető nyelvi jogait” - áll a szervezetnek az MTI-hez eljutatott közleményében. A zöld-sárga rikító feliratokon a „magyar feliratok mellőzése diszkrimináció” szöveg állt, és a szervezetnek ez volt a második ilyen jellegű akciója. Előtte az aktivisták Rimaszombatban májusban ragasztották ki szlovák és magyar nyelvű matricáikat - amelyeket elsősorban az óriásplakátokon hirdetőknek szántak - azzal az üzenettel: az egynyelvű plakátok jogsértést jelentenek egy olyan városban, ahol a magyar nemzetiségű és anyanyelvű lakosság aránya bőven meghaladja a 20 százalékot. Az akciójuk nagy visszhangra talált a lakosság körében, és a szomszédos Fülekről több olyan személy is csatlakozott hozzájuk, akik elégedetlenek a csak szlovák nyelvű reklámtáblákkal és óriásplakátokkal a magyar többségű városban. A szervezet reményei szerint sikerül „kölcsönös tiszteleten és elfogadáson alapuló olyan együttélést kialakítanunk a szlovák és magyar ajkú lakosság között - nemcsak Füleken és Rimaszombatban, hanem minden többnyelvű településen -, amelyben a tolerancia nemcsak jól csengő üres szólam, hanem valós mindennapi gyakorlat” - írja a közlemény.
Már nem lesz kötelező az -ová végződés a szlovák női nevekben sem
2012. augusztus 24. - (cas.sk / para)
A törvény jelenleg a nem szlovák nemzetiségű nők számára teszi lehetővé, hogy elhagyják nevük végéről az -ová végződést. A névhosszabbító végződés elhagyását elsősorban a szlováktól eltérő nemzetiségű szülők szorgalmazzák lánygyermekük anyakönyveztetésekor, illetve nők, akik más nemzetiségű személyhez mennek hozzá. Alena Koišová, a belügyminisztérium sajtóosztályának munkatársa elmondta, hogy a tárca készíti elő az anyakönyvekről szóló törvény módosítását, amely lehetővé tenné a szlovák nemzetiségű nők számára is a végződés elhagyását. Hozzátette, hogy a törvénymódosító javaslatot az idei év végéig terjeszthetik be, majd a jóváhagyásának folyamata dönti el, hogy mikor léphet hatályba.
http://www.topky.sk/cl/11/1321708/Slovenky-caka-revolucia--Pouzivat-koncovku--ova-bude-dobrovolne-
http://www.extraplus.sk/content/view/2126
Törlik az „ovákat” a cseheknél és a szlovákoknál
2012. augusztus 29. - (ujasz.hu)
A női nevek „ová” végződésének eltörlését szorgalmazza Csehországban Premysl Sobotka, a Polgári Demokrata Párt államfőjelöltje. Sobotkát a londoni olimpiai közvetítések cseh kommentátorai dühítették fel, akik Serena Williamsováról, Sally Ann Fraserová-Pryceováról, Danuta Kozákováról áradoztak és minden női versenyzőt „megováztak”. Sokaknak erre eszébe jutott az a kínos jelenet is, amikor az ostravai atlétikai versenyen hiába szólították a dobogóra a győztes afrikai futónőt, ő nem reagált a felhívásra, mert nem ismert rá a cseh törvények szerint módosított nevére. Sobotka több képviselőtársához hasonlóan társadalmi vitát szeretne nyitni arról, hogy továbbra is kötelező legyen-e cseh nemzetiségű hölgyállampolgárai számára, hogy a nevükben viseljék az „ová”-t, avagy bízzák rájuk, milyen nevet választanak. A kezdeményezéssel egy időben jelentették be Pozsonyban, hogy tárcaközi egyeztetésre küldték azt a törvénytervezetet, amely szintén az érintettekre, a szlovákiai leányokra és asszonyokra bízná, vajon továbbra is ragaszkodnak-e az „ovához”. Ezt a törekvést több szlovák lap valóságos forradalomnak minősítette. Emlékeztettek arra, hogy nem is olyan régen még sovinisztának, hazaárulónak tartották az MKP képviselőit, akik indítványozták, hogy a szlovákiai magyar nők számára ne legyen kötelező az -ová végződés. Így Angela Merkelováként, Kinga Gönczováként, nemrég pedig Zsuzsanna Répásováként üdvözölték a Pozsonyba látogató politikusokat. Az MKP küzdelme egyébként végül mégis győzelemmel végződött, mert a képviselők többsége hozzájárult ahhoz, hogy az ország nem szlovák nemzetiségű polgárai a saját anyanyelvükön használhatják a nevüket. Így lett Vojtech Bugárból ismét Béla, Edit Bauerovából pedig Bauer Edit. A módosítást kísérő szlovák nacionalista hőbörgés rövid időn belül elcsitult.
Szlovákia 55 ezer euróért újítja meg magyar és cseh határvonalát
2012. augusztus 26. - (sita / para)
A belügyminisztérium állítása szerint rutinfeladatról van szó, melynek gyakoriságát nemzetközi szerződések rögzítik. A felújításra az év végéig kerül sor - erről kötött megállapodást a Geodéziai Térképészeti és Telekkönyvi Hivatal a Belügyminisztériummal. A szerződés megjelent a központi szerződés-nyilvántartásban. A magyar-szlovák határvonal egyes szakaszainak rekonstrukciója 25 700 euróba, a cseh-szlovák határ menti munkák 29 ezer euróba kerülnek majd.
Szlovákiát dicsérte a német gazdasági miniszter
2012. augusztus 24. - (mti)
A német gazdasági miniszter szerint Szlovákia példa lehet az eurózóna tagországai számára abban, ahogy a gyakorlatban is megvalósítja a költségvetési deficit csökkentését célzó konszolidációs intézkedéseket. Philipp Rösler erről pozsonyi látogatásán beszélt újságíróknak, miután egyeztetett a szlovák pénzügyminiszterrel. Rösler a tárgyalás után elismeréssel szólt a versenyképesség és a költségvetési fegyelem javítását célzó szlovák intézkedésekről. „Az, hogy nemcsak beszélünk a konszolidációs intézkedésekről, hanem meg is valósítjuk azokat, a megbízhatóság jele és azé, hogy betartjuk a megegyezéseket” - mondta. A német gazdasági miniszter arra a felvetésre, hogy Szlovákia az euró bevezetése óta még egyszer sem tudott teljesíteni 3 százalék alatti költségvetési deficitet, azt válaszolta: igaz, hogy a szlovák költségvetés hiánya 4,6 százalékon van most, de a szlovák kormány nem áll tétlenül a számok előtt. A két tárcavezető a szlovákiai befektetési körülményekről is tárgyalt. Mindketten megerősítették: nem az a cél, hogy újabb német befektetők jöjjenek Szlovákiába, hanem az, hogy a már itt lévők újabb befektetéseket eszközöljenek. Peter Kazimír, a szlovák pénzügyi tárca vezetője azt mondta: Németország már így is a legfontosabb befektetőnek számít Szlovákiában, hiszen 450 német tulajdonú vállalat működik az országban, ezek több mint 90 ezer embert foglalkoztatnak, és éves szinten majdnem 15 milliárd eurós bevétellel rendelkeznek. Philipp Rösler délelőtt Robert Fico kormányfővel és Tomás Malatinsky szlovák gazdasági miniszterrel is tárgyalt. A találkozó után Robert Fico arról beszélt: fontosnak tartja, hogy a két ország azonos nézetet képvisel az eurózónán belüli válság kezelésének több pontjában. Egyebek között abban, hogy olyan országok, mint például Görögország, már nem kaphatnak időbeli haladékot a kirótt feladatok teljesítéséhez.
A nemzetiségi önkormányzatok vezetőivel tárgyalt Balog Zoltán
2012. augusztus 24. - (mti)
A támogatási rendszer változásairól, az intézmények fenntartásáról, valamint a nemzetiségek országgyűlési képviseletéről egyeztetett Balog Zoltán, az emberi erőforrások minisztere a 13 országos nemzetiségi önkormányzat vezetőjével pénteken. A tárcavezető jelezte: szeretné, ha együtt kihasználnák azt az előnyt, hogy a nemzetiségi ügyek, az oktatás és a kultúra immár egy minisztériumhoz tartozik. Az intézmények fenntartásával kapcsolatosan kiemelte, hogy az Országos Roma Önkormányzat élen jár, és más nemzetiségek is előreléptek. Fontos, hogy ez jól sikerüljön, mert egy újabb körben ez alapján fogják megítélni, hogy rá lehet-e bízni a nemzetiségekre saját kultúrájukat, oktatásukat - mutatott rá Balog Zoltán, hozzátéve, hogy ehhez minden segítséget megadnak majd. A miniszter szólt arról is, hogy módosul a támogatáskezelő intézményrendszere és a szabályozás is, és ez ügyben számít az érintettek segítségére, véleményére. Ismertette, hogy a támogatás közvetítő szervezete a Wekerle Sándor Alapkezelőtől az Emberi Erőforrások Minisztériuma (Emmi) támogatáskezelőjének irányítása alá kerül. Kitért arra is, hogy érdemes elkezdeni a felkészülést 2014-re, amikor lehetőség lesz a nemzetiségek országgyűlési képviseletére. Arra bíztatta a résztvevőket, gondolják át, hogyan tudnak saját jogon bejuttatni képviselőt a parlamentbe, illetve készüljenek fel az úgynevezett szószólói rendszerre is. Mint mondta, bízik benne, hogy a kezdeményezést a környező országok is pozitívan fogadják, s azon reményének adott hangot, hogy nemzetiségek anyanyelvükön szólalhatnak meg a magyar parlamentben.
A nemzetiségi önkormányzati elnökök tanácskozási jogáról
2012. augusztus 28. - (Alapvető Jogok Biztosának Hivatala)
A hatályos szabályozás nem biztosítja egyértelműen a nemzetiségi önkormányzatok elnökei számára a tanácskozási jogot a helyi önkormányzatok zárt ülésein - állapította meg még 2012 áprilisában az alapvető jogok biztosa. Az ombudsman javaslatára az érintett miniszterek a nemzetiségi törvény és a helyi önkormányzatokról szóló törvény módosítását kezdeményezik az Országgyűlés őszi ülésszakán. A nemzetiségi önkormányzatok képviseleti feladatainak hatékony ellátása szükségessé teszi, hogy az elnökök a nemzetiséget érintő ügyekben részt vehessenek a helyi önkormányzatok ülésein. Ezt a jogosultságot az új nemzetiségi törvény is biztosítani kívánja, ám annak a rendelkezései csak 2014-ben lépnek hatályba. A nemzetiségi önkormányzati elnök tanácskozási jogáról pedig a 2013. január 1-jével hatályba lépő, a helyi önkormányzatokról szóló új törvény rendelkezik. Szabó Máté ombudsman szerint a nemzetiségek alapvető jogait sérti, hogy a törvényi szabályozás egy teljes éven át, 2012-ben nem biztosítja egyértelműen a nemzetiségi önkormányzati elnökök részvételi jogosultságát a helyi önkormányzati üléseken. Az alapvető jogok biztosának javaslatára a belügyminiszter és az emberi erőforrások minisztere törvényjavaslatot nyújt be, amely orvosolja a hatályos jogi szabályozás hiányosságait. Az ombudsman kezdeményezésére a közigazgatási és igazságügyi miniszter a kormányhivatalok útján segíti elő azt, hogy a helyi önkormányzatok a törvénymódosítás hatálybalépéséig érintetti vagy szakértői minőségben hívják meg üléseikre a nemzetiségi önkormányzati elnököket az általuk képviselt nemzetiséget érintő ügyekben. Az ombudsman a kormányzati intézkedéseket tudomásul vette, ugyanakkor arra hívta fel a figyelmet, hogy a nemzetiséget érintő ügy fogalmát a helyi önkormányzatoknak indokolt a lehető legszélesebb tartalommal értelmezniük.
A jelentés teljes szövege:
http://www.oslovma.hu/index.php/sk/magyarul/171-magyarul2-magyarul2/844-az-alapveto-jogok-biztosanak-jelentese
A magyar anyanyelvűek száma is csökkent Romániában
2012. augusztus 24. - (mti)
A tavalyi romániai népszámlálás szerint nemcsak a magyar nemzetiségűek, hanem a magyar anyanyelvűek száma is csökkent Romániában - derül ki a bukaresti országos statisztikai intézet pénteken közzétett adataiból. Romániában a magyar anyanyelvűek száma 1 268 444, ami azt jelenti, hogy a tíz évvel ezelőtti cenzushoz képest mintegy 175 ezerrel csökkent a számuk. A februárban közölt előzetes adatok szerint - amelyek továbbra is érvényesek - Romániában 1 millió 238 ezer magyar nemzetiségű él, 194 ezerrel kevesebb, mint tíz éve. Ugyanakkor nem változott lényegesen sem a magyar nemzetiségűek, sem a magyar anyanyelvűek aránya az összlakosság keretében. A magyar anyanyelvűek aránya jelenleg 6,7 százalék a tíz évvel ezelőtti 6,6 százalékhoz képest, a magyar nemzetiségűeké pedig 6,5 százalék a tíz évvel ezelőtti 6,6 százalékhoz képest. A statisztikai hivatal pénteken felekezeti felbontásban is közölte az első eredményeket. Ezek szerint Románia lakosságának mintegy 86 százaléka ortodox vallású, a második legnagyobb felekezetnek a római katolikus számít 4,6 százalékkal, a reformátusok a harmadikok 3,2 százalékkal. Abszolút értékben kifejezve a római katolikusok száma - a román nemzetiségű római katolikusokéval együtt - eléri a 870 ezer főt, a reformátusok pedig 600 ezren vannak. Románia állandó lakosainak száma 19 043 767, 2 637 207-tel kevesebb mint tíz évvel ezelőtt. A román anyanyelvűek és nemzetiségűek a népesség mintegy 90 százalékát teszik ki. A magyar kisebbség után a második legnépesebb közösséget a romák alkotják, akik a lakosság 3,2 százalékát teszik ki. Számuk 619 ezer, ami növekedést jelent a tíz évvel ezelőtti 535 140-hez képest.
Vállalta magyarságát, bírság lett a vége
2012. augusztus 24. - (mti)
Pénzbírság kifizetésére szólított fel a szlovák rendőrség egy felvidéki magyar férfit, aki nyíltan vállalja magyar állampolgárságát. Fehér István nem volt hajlandó leadni ugyanis a személyazonossági okmányait, amelyeket a hatóságok érvénytelenítettek, és fizetni sem akar. „A büntetés kifizetésére szóló felszólítást ma kaptam kézhez, két héttel azután, hogy beidéztek a révkomáromi rendőrségre az okmányaim beszolgáltatása okán, aminek nem voltam hajlandó eleget tenni” - mondta pénteken Fehér István. A rendőrségnek az okmányait érvénytelenítő határozata alapján elvben már át sem vehette volna az ajánlott küldeményt, hiszen jelezték neki, hogy okmányait bárhol és bármikor lefoglalhatják. Ha azonban eleget tenne ennek, az teljesen ellehetetlenítené az életét - tette hozzá. A rendőrség bírság kifizetésére felszólító határozatában arra hivatkoznak, hogy Fehér István szabálysértést követett el, amikor nem volt hajlandó beszolgáltatni „érvénytelen” személyes okmányait. „Fehér István 2011. szeptember 15-i hatállyal a szlovák állampolgárságról szóló törvény és a későbbi rendelkezések értelmében elveszítette szlovák állampolgárságát, és nem teljesítette a személyazonossági igazolványa beszolgáltatására vonatkozó kötelességét” - olvasható a határozat indoklásában, amelynek alapján a rendőrség a szabálysértésekről szóló törvény vonatkozó rendelkezéseire hivatkozva 33 euró pénzbírság kifizetésére szólítja fel Fehér Istvánt. „A bírságot nem fogom kifizetni, mert azt egy az alkotmányba ütköző törvény alapján rótták ki rám” - mondta Fehér István. Hozzátette: teszi ezt annak ellenére, hogy tisztában van vele, az összeget előbb-utóbb végrehajtó útján próbálják majd megszerezni tőle a szlovák hatóságok. „István közölte velem, hogy az ügyet elvi kérdésnek tekinti, és ezért nem hajlandó kifizetni a bírságot, ezzel szerintem ismét tanúságot tett hazaszeretetéről” - ezt már Lomnici Zoltán, az Emberi Méltóság Tanácsának elnöke nyilatkozta, aki korábban több, a szlovák állampolgárságától megfosztott felvidéki magyar jogi képviseletét vállalta el azokkal a beadványokkal összefüggésben, amelyekkel a strasbourgi emberi jogi bírósághoz fordultak. Hozzátette: nem telik el hét anélkül, hogy hasonló alkotmányellenes intézkedésekkel ne próbálnák megfélemlíteni az érintetteket. A szlovák belügyminisztérium júliusi közlése szerint a 2010 júliusában hatályba lépett szlovák állampolgársági törvény alapján, annak első két évében 296-an vesztették el szlovák állampolgárságukat, közülük 25-en a magyar állampolgárság felvétele miatt.
BM: Minden szélsőséges, rasszista, antiszemita, gyűlölködő megnyilvánulás ellen fellépnek
2012. augusztus 24. - (mti)
A kormány, a Belügyminisztérium (BM) „az ország valamennyi polgárát képes megvédeni a támadásoktól”, minden szélsőséges, rasszista, antiszemita, gyűlölködő megnyilvánulás ellen fellépnek - így reagált a BM az Ide tartozunk! Roma Közösségi Hálózat képviselőitől szerdán átvett petícióra az MTI-hez eljuttatott pénteki közleményében. Roma szervezetek a szélsőséges romaellenes megnyilvánulások elleni tiltakozva fogalmazták meg a belügyminiszternek címzett, több mint kétezer ember által aláírt petíciójukat. E szerint a roma csoportosulás azért gyűjtött aláírásokat, hogy az augusztusi devecseri, tiszaroffi és ceglédi „szélsőjobboldali provokáció és konfliktus, illetve az ahhoz kapcsolódó tétlen rendőri magatartás ellen” tiltakozzon. A BM közleményében kiemelte: a rendőrség maradéktalanul ellátja feladatait, a feljelentéseket a hatályos törvényeknek megfelelően kezeli, és folyamatosan egyeztet az ügyészséggel. Valamennyi, a büntető törvénykönyvbe ütköző cselekménnyel szemben fellép, a rendet fenntartja. A jogszabályokat betartja és betartatja, sem a politikai, sem a társadalmi hovatartozást nem mérlegeli - tette hozzá. „Magyarország egyetlen települését, városrészét, utcáját nem uralja semmilyen szélsőség, a közrend, a közbiztonság szilárd” - fogalmazott a tárca.
Az Amnesty konkrét lépéseket sürget a kisebbségek védelméért
2012. augusztus 24. - (mti)
Konkrét lépéseket sürget az etnikai és más kisebbségek védelméért az Amnesty International (AI) a belügyminiszternek írt újabb, az MTI-hez pénteken eljuttatott levelében, emlékeztetve, hogy újabb felvonulások és atrocitások, gyűlölet-bűncselekmények történtek. A nemzetközi jogvédő szervezet az augusztus eleji, erőszakba torkolló devecseri események hatására augusztus 15-én a belügyi tárca vezetőjének már írt egy levelet, amelyben hangsúlyozta: a magyar hatóságoknak többet kell tenniük a roma közösségek megvédéséért. A Miniszterelnökség egy nappal később kiadott válaszközleményében kiemelte: a kormány elkötelezett az állampolgárok védelme mellett, függetlenül etnikai, kulturális és szociális identitásuktól, és nem tolerálja, hogy a kisebbségeket és etnikai csoportokat fenyegessék. A közösség életének megbolygatására tett kísérletekre válaszul a rendőrség minden rendelkezésére álló eszközt felhasznál a bűncselekmények - köztük a polgárőrök által elkövetettek - megakadályozásáért, és nem engedi, hogy „kvázi paramilitáris csoportok” kikezdjék a jogrendet - írták. A kormányzati állásfoglalás kitért arra is, hogy Magyarország kormánya fontos feladatként kezeli a romák helyzetének javítását mind nemzeti, mind európai szinten. Az AI Pintér Sándor belügyminiszternek írt újabb levelében azt kérte, hogy „ha a kormány valóban komolyan gondolja az etnikai és más kisebbségek védelmét, akkor tegyen konkrét lépéseket ez ügyben - többi között a rendőrség munkájának fejlesztésével, illetve a gyűlölet-bűncselekmények elleni fellépésben működjön együtt a leggyakrabban fenyegetéseknek és erőszaknak kitett csoportok, a roma közösségek képviselőivel”. A jogvédő szervezet hangsúlyozta: Magyarország nemzeti és nemzetközi kötelessége, hogy fellépjen az előítéletből elkövetett erőszak és az arra való uszítás ellen. Megjegyezték, hogy mindössze két nappal a kormányzati állásfoglalás kiadása után Cegléden tartottak megfélemlítő akciót szélsőséges csoportok, és a rendőrség tétlensége, „érthetetlen közbe nem avatkozása” volt tapasztalható, akárcsak Devecserben. A jogvédő szervezet üdvözölte, hogy az országos rendőrfőkapitány vizsgálatot rendelt el a ceglédi rendőri tevékenységgel kapcsolatban, de álláspontjuk szerint hasonló vizsgálatra volna szükség a Devecserben történt esetleges rendőri mulasztások ügyében is. Az Amnesty International közleményében azt írta: már hosszú ideje szorgalmazzák a kormánynál és a hatóságoknál, hogy a gyűlölet-bűncselekmény hatékony nyomozására vezessenek be a rendőrség számára iránymutatásokat és ahhoz kapcsolódó képzést, valamint fejlesszenek ki olyan átfogó és országos adatgyűjtési és ellenőrzési rendszert, amely képes nyomon követni és dokumentálni az ilyen jellegű bűncselekményeket. Hozzáfűzték, már több éve kérik a kormányt, hogy dolgozzon ki átfogó cselekvési tervet a gyűlölet-bűncselekmények, az előítéletből elkövetett erőszak vagy az arra való uszítás megelőzéséért, illetve megakadályozásáért. A Jobbik a Veszprém megyei Devecserben augusztus 5-én tartott demonstrációt, amelyen a halálbüntetés visszaállítását követelte. A vonulásos megmozduláson többször megpróbálták megbontani a rendőrségi kordonokat, majd atrocitás történt a helybéli romák és a tüntetők között is. Cegléden pedig múlt vasárnap este mintegy négyszázan gyűltek össze - mások mellett a Szebb Jövőért Polgárőr Egyesület tagjai, illetve szimpatizánsai - a romák által lakott utcák közelében, és miután feszülté vált a helyzet helyi romák és nem romák között, a romák házait 70-80 rendőr zárta el az egybegyűltektől.
Szlovákiában csökkenhet a marihuána-fogyasztásért járó büntetés
2012. augusztus 28. - (Hírek.sk)
Szlovákiában csökkenhet a marihuána-fogyasztásért kiróható büntetés, ám ez egyelőre csak lehetőség, mert az igazságügyi minisztérium egyelőre elemzi az enyhítés vonatkozásait. A törvénymódosító javaslat kidolgozása azonban megkezdődött. Monika Jankovská, az igazságügyi tárca államtitkára elmondta: a jelenlegi magas büntetés nem váltotta be a hozzáfűzött reményeket. Az ún. könnyű drogok élvezete miatt válnak sok esetben bűnözőkké a fiatalok, a szigorú büntetés tönkreteszi a jövőjüket. „Ezért van szükség változtatásra ezen a téren - a tárca megítélése szerint. „A marihuána bizonyítottan káros hatására való tekintettel azonban nem tervezzük a dekriminalizálását” - tette hozzá Jankovská. Ez azt jelenti, hogy a marihuána-fogyasztást a jövőben is büntetik majd, de vélhetően nem annyira szigorú lesz a megítélése, mint ma. Jankovská elmondása szerint a minisztérium fontolóra veszi az alternatív büntetések lehetőségét. „A kemény büntetések - mint pl. a szabadságvesztés - megmaradnának a kábítószeres-bűncselekmények esetében, amellyel elsősorban a drogdílereket sújtanánk. A közönséges felhasználó inkább segítséget igényel a társadalom részéről büntetés helyett” - jegyezte meg. Röviddel a választások után Robert Fico miniszterelnök is foglalkozott a kérdéssel. Ő is arra az álláspontra helyezkedett, hogy a marihuána-fogyasztást aránytalanul szigorúan büntetik Szlovákiában. Aláhúzta: nem ért egyet a legalizációjával, de a problémát nem oldja meg a magas büntetés. Ez szerinte sincs megelőző hatással a marihuána-fogyasztásra, ezért fontolóra kell venni, hogy a kannabisz fogyasztása ne bűncselekmény, hanem csak szabálysértés legyen. Emellett a megelőzés új formáit kell keresni - fűzte hozzá. „Talán jobb eredményeket érnénk el egy hatásos felvilágosító kampánnyal, vagy ha valamilyen alternatívát kínálnánk fel a fiataloknak a marihuánás cigaretta okozta kábulat helyett” - hangoztatta.
http://urbanista.blog.hu/2012/08/24/kiado_irodanak_egy_gyonyoru_neoroman_templom_a_rakoczi_uton_igen_azon_a_rakoczi_uton_es_tenyleg_temp
Kiadó irodának egy gyönyörű neoromán templom a Rákóczi úton.
Igen, azon a Rákóczi úton és tényleg templom
Van a Rákóczi úton egy neromán/romantikus templomocska, amit elég kevesen ismernek. Nem csoda, egy háztömb zárja be, mint az a fenti Google Maps-os képen is látható. Az utcáról csak annyi tűnik fel a járókelőnek (már akinek feltűnik), hogy egy egész saroknyi hosszon egységes a homlokzat. Nem volt azonban ez mindig így. A Rákóczi úti szlovák evangélikus templom - merthogy az volt egykor a háztömb belsejében rejlő épület - egy 1863-as metszeten még így mutatott: http://m.blog.hu/ur/urbanista/image/templom2%5B1%5D.jpg - „A Diescher József tervezte neoromán templomot tíz évig építették, az építkezések során az egyházközösség súlyosan eladósodott, így az épületegyüttest körülvevő telken bérházat emeltek (Luther-ház), hogy annak bevételéből tartsák fenn a templomot, amely így az utcaképből eltűnt. A 20. században a közösség elveszítette híveit, a templomépületet 1965-ben államosították” - írja Zsámboki Miklós remek cikkében a hg.hu-n ahonnan a két archív kép is való, és amit érdemes elolvasnia mindenkinek, mert tele van izgalmas sztorikkal a budapesti szlovákok történetével kapcsolatban. Vagyis a háztömb belsejébe zárt épületet államosították, azóta pedig a templom kallódik. Volt már Tudomány és technika háza, meg kaszinó is, aztán sporttemplomra „keresztelték” (hogy az év legcsavarosabb képzavarával éljek) és keleti harcművészek költöztek bele. Aztán a tevékenységük egyre inkább elmozdult a jövedelmezőbb pilates, fitness és társaik irányába. És hogy miért aktuális ma mindez? Mert a templom - s az azt körülvevő tömb jó része - ismét az ingatlanpiacra került:
http://www.eston.hu/reszletek.php?regszam=11577
http://hg.hu/cikk/epiteszet/8291-a-szlovak-budapest
http://www.evangelikus.hu/lapszemle_2009-2011/sporttemplom-2013-keruletunk-egyik-rejtett-kincse-a-201eluther-udvar201d-on
http://www.oslovma.hu/index.php/sk/kultura/155-kultura1-kultura1/836-slovenski-evanjelici-v-budapeti-vera-a-dnes
A szlovák milliomosnő megfizetne a fájdalomért
A Velvet megtekinthette azt a faxot Karácsondon, amelyben az M3-ason tűzhalált halt négy ember hozzátartozóinak ajánl fel kártalanítást a baleset okozásával gyanúsított Eva Rezešová. A család állná a temetési költségeket és további kártalanításról is hajlandó tárgyalni. Az áldozatok rokonai nem válaszoltak még. Az elhunytak karácsondi házai is csendben vannak, egyes falubeliek pedig felkötnék Rezešovát.
Szlovákiában vonhatják felelősségre a négy ember halálát okozó Rezešovát?
2012. augusztus 26. - (sita / parameter)
Magyarország kiadhatja Szlovákiának a négy halálos áldozatot követelő baleset okozóját, ám valószínűleg a magyar bíróság az elhunytak hozzátartozóira lesz tekintettel... Eva Varholíková-Rezešová jogi képviselőjén keresztül kérvényezheti, hogy a négy halálos áldozatot követelő baleset okozásáért Szlovákiában vonják felelősségre - nyilatkozta a SITA hírügynökségnek Lucia Mokrá, a pozsonyi Komenský egyetem jogi szakértője. A kiadatást a magyarországi törvény lehetővé teszi, ám a bíróság valószínűleg tekintettel lesz az elhunytak hozzátartozóira, és a 35 éves Rezešová feltehetően az esetleges börtönbüntetését is Magyarországon fogja letölteni. A jogi szakértő szerint majdnem biztos, hogy a bíróság Magyarországon fogja lefolytatni az eljárást. Ha a magyar fél kiadná Eva Varholíková-Rezešovát, akkor a szlovák hatóságoknak kötelességük „átvenni” a vádlottat. A lefolytatott eljárások és a bírósági tárgyalás-sorozat után csakis a magyarországi bíróságon múlik, hogy Rezešová hol töltheti le esetleges börtönbüntetését. Az Orbán-kormány éppen júliusban ültetett be egy európai normát a magyar jogrendbe, miszerint a hatóságok együttműködnek az EU-tagországokkal abban az esetben, ha Magyarországon ítélik el egy másik EU-tagállam állampolgárát. Ennek értelmében a bírósági eljárást követően arra kötelezhetik a szlovák felet, hogy „vegye át” az elítéltet, és hazai büntetés-végrehajtási intézetben helyezze őt el a kiszabott időre. A kassai Eva Varholíková-Rezešová augusztus 21-én okozott balesetet BMW terepjárójával a magyarországi M3-as autópályán. A nő ittas állapotban vezetett, majd feltehetően elaludt és hátulról belehajtott az előtte haladó Fiat Puntóba, ami az ütközés után kigyulladt, a benne utazók közül hárman bennégtek a roncsban. Az egyetlen túlélő két nap múlva, a kórházban halt bele súlyos égési sérüléseibe, a baleset tehát négy áldozatot követelt.
LIKE / TETSZIK / PÁČI SA MI TO: http://www.facebook.com/plugins/likebox.php?href=http://www.facebook.com/pages/oslovmahu/147596498672668&width=310&colorscheme=light&show_faces=true&connections=3&stream=true&header=false&height=555#